TELEFONIA FINKOA: GALDERAK ETA ERANTZUNAK | Union de consumidores de Euskadi-UCE\nAsteazkena, Martxoa 17, 2010\n· TELEFONIA FINKOA: GALDERAK ETA ERANTZUNAK\n· Ohiko galderak: Operadorea aldatzea\n· Nola eska dezaket nire telefono finkoaren linearen eramangarritasuna?\nBeste operadore batekin alta ematerakoan beren telefono-zenbakiarekin jarraitu nahi duten abonatuek hori egin nahi dutela azaldu beharko diote operadore berriari (operadore hartzaileari). Eskaera horren barruan sartzen da operadore zaharrari (operadore emaileari) baja ematea, horrenbestez ez da beharrezkoa izango halakorik eskatzea. Abonatuak produktu bereziren bat kontratatuta baldin badauka operadore emailearekin (adibidez, deiak egiteko minutu-pakete bat), ordea, komenigarria da operadoreari eskaera egitea, produktu horietan baja eman diezaion. Eskaera idatziz egin daiteke, edo egiaztatzaile baten bidez. Idatziz eginez gero, eskaerak linearen titularraren sinadura eraman behar du. Abonatuak hiru kopia sinatuko ditu, operadore hartzaileak emanak: kopia bat operadore emailearentzat, beste bat operadore hartzailearentzat, eta hirugarrena abonatuarentzat. Eskaera egiaztatzaile baten bidez egiten bada, hirugarren batek (egiaztatzaileak) kontratu-izaera duen telefonozko elkarrizketa bat grabatuko du. Elkarrizketa horretan, eramangarritasuna izapidetzeko behar diren datuak berretsiko dira.\n· Zertan datza operadorearen aurrehautaketak?\nAurrehautaketan, abonatuak operadorea aukera dezake dei jakin batzuk egiteko, baina linea hornitzen duen operadorearekiko abonu-kontratuarekin jarraituko da. Ez da beharrezkoa inolako instalaziorik egitea, ezta lehendik dagoen instalazioa egokitzea ere. Aurrehautaketak, gainera, ez die eragiten linea hornitzen duen operadoreak eskainitako zerbitzu osagarriei (erantzungailua, hiruren arteko deiak, deiak desbideratzea, etab). Hainbat aurrehautaketa-modalitate daude:\no Urruneko Deien Aurrehautaketa: aurrehautatutako operadoreak dei probintzialak, nazionalak, nazioartekoak eta mugikorretarakoak bideratzen ditu.\no Aurrehautaketa Globala: aurrehautatutako operadoreak urruneko deiak, mugikorretarakoak eta tokikoak bideratzen ditu.\no Aurrehautaketa Global Zabala: aurrehautatutako operadoreak tokiko deiak, probintzialak, nazioartekoak, mugikorretarakoak eta Sare Adimendunerakoak (90X, 80X) bideratzen ditu.\nLinea hornintzen duen operadoreak (gaur egun, Telefónicak) erabiltzaileari hileroko abonu-kuotak fakturatuko dizkio, eta baita aurrehautatu ez diren dei eta zerbitzuak ere. Aurrehautatutako operadoreak, berriz, berarekin kontratatuta dauzkan dei eta zerbitzuak fakturatuko dizkio zuzenean erabiltzaileari. Gaur egun, aurrehautaketa onartzera behartuta dagoen operadore bakarra Telefónica de España da.\n· Nik kontratatu ez dudan operadore baten fakturak jasotzen hasi naiz. Zer egin dezaket?\nBatzuetan, berak eskatu ez badu ere, aurrehautaketa aktibatu egiten zaio erabiltzaileari. Jardunbide horri "slamming" deitzen zaio, eta bere baimenik izan gabe, abonatuari aurrehautaketa aktibatzean datza. Une horretatik aurrera, erabiltzaileak beste operadore baten bidez egingo ditu deiak, baina ez da horretaz jabetuko operadore berriaren faktura iristen zaion arte. Araudiaren arabera, abonatuak idatziz eskatu behar du aurrehautaketa aktibatzea; edo bestela, operadoreari telefonoz eskatu behar dio, eta elkarrizketa hirugarren batek grabatu behar du. Fakturak jasotzen badituzu eta ez baduzu gogoratzen bi sistema horietako baten bidez kontraturik egin izana, erreklamazioa jar dezakezu.\n· Operadorea aldatzeko, aski da berriarekin kontratua egitea, ala, horrez gain, aurrekoan baja eman beharra daukat?\nAurreko operadorearen zerbitzua jasotzeari uzteko, erabiltzaileak baja eman behar du operadore horretan. Hau da, ez da nahikoa operadore berriarekin kontratua egitea; aurrekoarekin kontratua amaitu behar da. Hala ere, linea eskualdatzeko prozesu teknikoa arinagoa izan daiteke eskualdaketa gisa izapidetzen bada, aurreko operadorean baja eman eta gero alta berria egin beharrean. Horregatik, prozedurarik egokiena hauxe izango litzateke: operadore berriarekin kontratua egin, zerbitzua izan arte itxaron, eta jarraian, aurreko operadoreak baja izapidetu duela egiaztatu (edo bestela, baja eskatu, kontratuan adierazten den moduan).\n· Operadore batek deitu dit aurrehautaketa berarekin kontratatzeko, eta esan dit kontratazioa telefonoz dela. Horrela egin al daiteke?\nAurrehautaketa kontratatzeko modurik ohikoena kontratu idatzia sinatzea da. Hala ere, paperean sinatu beharrik gabe ere kontrata daiteke.\nProzedura elkarrizketa grabatzean datza, aurrez erabiltzailea ohartarazita. Elkarrizketa horretan, zenbait datu jakinarazten dira; besteak beste, izena, IFZ, telefono-zenbakia, nahi den aurrehautaketa-mota. Erabiltzaileak baiezkoa ematen badie datu horiei guztiei, 'ahozko' erregistro bat geratuko da, eta produktuaren kontratazioa onartzen dela ulertuko da.\nBadago Slamming izeneko jardunbide bat, erabiltzailearen baimenik izan gabe operadorea aldatzea esan nahi duena. Jarraian, jardunbide hori saihesteko gomendio batzuk emango dizkizugu.\n· Zer egin dezaket aurrehautaketa operadore batekin kontratatuta izanik, geroago Telefónicara itzuli nahi badut, edo aurrehautaketa beste operadore batekin kontratatu nahi badut?\nAbonatu batek sarbide-operadorearen zerbitzu guztiak erabil ditzake berriro ere, aurrehautaketa baliogabetzeko eskatuz. Eskaera sarbide-operadoreari nahiz aurrehautatutako operadoreari egin diezaioke, baliogabetze-eskaera bat sinatuz. Baliogabetzea eskatzen duen abonatuak beste produkturen bat kontratatuta baldin badu aurrehautatutako operadorearekin (adibidez, deiak egiteko bonuak), eta horregatik kuota finko bat ordaindu behar badu, produktu horietan baja eman nahi duela jakinarazi behar dio operadoreari. Izan ere, baliogabetzeak operadorearen aurrehautaketa baino ez du ezeztatzen.\n· Nire telefono-zenbakiari eusteko eskubiderik al dut operadore finkoa aldatzen badut?\nBai, telefono-zerbitzuko erabiltzaile guztiek dute beren zenbakiari eusteko eskubidea, operadorez aldatzen badute. Erabiltzaileak eramangarritasun-eskaera bat sinatuko du operadore berriarekin, eta horren ondorioz, baja emango zaio egungo operadorearen zerbitzuan. Hala ere, eramangarritasun-eskaera ukatu egin daiteke zenbait arrazoirengatik. Zenbakiari eusteko eskaeraren arrazoia helbide-aldaketa baldin bada, abonatuak sarbide-operadoreari galdetu beharko dio ea helbide berria aurreko helbideko telefono-zentralaren eremuan dagoen. Horrela ez bada, operadorea ez dago derrigortuta eskaera betetzera. Eramangarritasuna, halaber, erabiltzailearen eskubide bat da telefonia mugikorrean eta sare adimenduneko zenbakietan (80X eta 90X zenbakiak).\n· Operadorez aldatzea eskatu dut, nire zenbakiarekin jarraituz. Aurreko operadoreak uka al diezadake eskaera?\nAldatzeko eskaera zuzena bada eta behar diren datu guztiak ematen badira, operadore emaileak ezin dio uko egin zenbakia operadore berriari emateari. Araudiaren arabera, eramangarritasuna honako kasuetan uka daiteke:\no Helbidea aldatu denean.\no Datuak osagabeak edo okerrak direnean.\no Zenbaki berarentzat aurretik beste eramangarritasun-eskaera bat dagoenean.\no Zerbitzua etenda dagoenean, ez ordaintzeagatik.\no Ezintasun teknikoren bat dagoenean.\nNolanahi ere, eramangarritasuna operadore emaileak ukatzen baldin badu, arrazoiak eman beharko dizkio operadore hartzaileari, eta hark eskatzaileari azalduko dizkio.\n· Eramangarritasunak zenbait zerbitzutan baja ematea al dakar (deia zain, hiruren arteko deiak, erantzungailua, etab.)?\nEramangarritasunak telefono-linearekin loturiko zerbitzuen hornitzailea aldatzea dakar. Beraz, eramangarritasuna behin eginda, zerbitzu horien ordez operadore berriak eskaintzen dituenak ezarriko dira.\n· Operadorez aldatzen baldin badut, baja emango al didate telefono-terminalaren alokairuan?\nEz du zertan horrela izan behar, zerbitzu horrek ez duelako zerikusirik telefono-zerbitzuarekin. Beraz, abonatuak ez baldin badu nahi telefono-terminala alokairuan edukitzerik, aurreko operadorearekin harremanetan jarri beharko du zerbitzu horretan baja emateko.\n· Fakturak eta ordaintzeko moduak\nEz nago ados nire operadorearen faktura batekin eta ez ordaintzea erabaki dut, baina nire datuak berankorren erregistro batean sartzeko mehatxua egin dit. Zer egin dezaket?Telekomunikazio-zerbitzuei aplikagarri zaien araudiak ez du ezer jasotzen horri buruz. Beraz, horri aplikagarri zaion legeria sektore guztiei eragiten dien berbera da, hau da, Izaera Pertsonaleko Datuen Babeserako abenduaren 13ko 15/1999 Lege Organikoa (DBLO). Hain justu, 29. artikuluak honelako fitxategiak aipatzen ditu bereziki. Gainera, Datuen Babeserako Espainiako Agentziak fitxategietan sartutako datuen kalitateari eta segurtasunari buruzko martxoaren 1eko 1/1995 Jarraibidea onetsi zuen.\nDBLOaren eta aipatu Jarraibidearen arabera, honako arauak bete behar dira:\nOrdaindu gabeen fitxategian inskribatzeko, ondorengo baldintzak bete behar dira lehenik: - Aldez aurretik benetako zor bat egon behar du, epemugara iritsia eta eska daitekeena, ordaindu gabe dagoena. – Aldez aurreko ordainketa-errekerimendua.\nAurreko baldintza horietakoren batekin itxuraz kontraesanean dagoen agiri-frogaren printzipiorik duen daturik ezin izango da sartu.\nZor jakin bakoitzeko jakinarazpen bat bidaliko zaio interesdunari.\nSei urtetik gorako antzinatasuna duen daturik ezingo da sartu.\nNolanahi ere, datuen titularrak horiek ezabatzeko edo zuzentzeko eskubidea gauzatu ahal izango du zuzenean operadoreari eskatuz; baldin eta 10 eguneko epean ez badu erantzunik jasotzen edo erantzunak ez badu asebetetzen, Datuen Babeserako Espainiako Agentziari erreklamatu ahal izango dio, eskaera aurkeztu izana egiaztatuz.\nIzaera pertsonaleko datu horien tratamendua DBLOan xedatutakoarekin bat ez datorrenean, datuok zuzendu edo ezabatu egingo dira, eta bereziki, datu horiek zehaztu gabe edo osatu gabe daudenean.\nErregistro hauen kudeaketan egin daitezkeen arau-hausteak Datuen Babeserako Espainiako Agentziak zigortuko ditu.\n· Fakturak ordaintzeko, banku-helbideratzea ez den beste ordainketa-moduren bat erabiltzeko eskubiderik al dut?\nBai, indarreko araudiaren arabera, erabiltzaileak merkataritza-trafikoan erabili ohi diren ordainketa-moduen artean aukeratzeko eskubidea du. Eskubide horrek abonu-kontratuan agertu behar du, eta aukerako ordainketa-moduak zehaztu behar dira.\nTelefono-ordainagiri bat ordaintzen ez badut, eten al diezadakete? Zer egin dezaket zerbitzua berreskuratzeko?\nTelefono finkoaren ordainagirian zenbateko osoa edo zati bat hilabete baino gehiagoko atzerapenaz ordainduz gero, zerbitzua aldi baterako eten daiteke, abonatua aurrez jakinarazita. Nolanahi ere, abonatua ez badago ados beste zerbitzu batzuengatik (adibidez, Interneterako edo 803-806-807 zenbakietarako deiengatik) fakturatutako zenbatekoekin eta zerbitzu horiei dagokien zatia ez ordaintzea erabakitzen badu, abonatuak ezin izango du zenbaki horietara deitu, baina telefono-zerbitzua ezingo da eten. Etendako zerbitzua berreskuratzeko, ordaintzeke dagoen zenbatekoa ordaindu beharko da. Hilabete igaro eta ordainketa egin ez bada, operadoreak telefono-zerbitzua eten ahal izango du, abonatua aurrez jakinarazita. Une horretatik aurrera, abonatuak deiak jaso ahalko ditu, baina berak ezingo du deirik egin, larrialdi-zerbitzuetara izan ezik. Linea eten eta bi hilabetera ordainketa egin ez bada, operadoreak behin betiko eten ahal izango du zerbitzua. Abonatuak zerbitzua berreskuratu nahi badu, alta eman beharko du berriro ere. Zerbitzua behin betiko eten aurretik abonatuak ordaintzeke dagoen zenbatekoa ordaintzen badu, zerbitzua berrezarriko da.\n· Ez nago ados nire operadoreak fakturatu dizkidan deiekin. Erreklamatzerik ba al dut?\nAbonatua ez badago ados fakturazioarekin, erreklamazioa jarri ahal izango dio bere operadoreari, faktura ordainduta egon ala ez. Operadorearen aurrean erreklamazioa jartzeko epea hilabetekoa da, erreklamazioa eragin duen gertaeraren berri izaten den unetik; hau da, faktura batean hura bidali zeneko eguna izango da. Operadoreak gogoan hartuko du erreklamazioa, eta behartuta dago erreklamazio horren erreferentzia-zenbakia ematera, abonatuak gertaera horren jarraipena egin dezan. Operadoreak erantzuteko epea hilabetekoa da, kexa aurkezten den egunetik hasita. Ebazpena abonatuaren aldekoa baldin bada, operadoreak behar ez bezala fakturatu dion kopurua ordainduko dio. Operadorearen ebazpena ez baldin bada abonatuaren aldekoa, edo erreklamazioa egin denetik hilabete igaro eta erantzunik jaso ez bada, abonatuak Kontsumoko Arbitraje Batzordeetara jo ahal izango du (prozedura azkarra eta erraza da erabiltzaile partikularrentzat), edota Telekomunikazioetarako eta Informazioaren Gizarterako Estatu Idazkaritzara, Nola Erreklamatu atalean adierazten den moduan. Pertsona juridikoak edo enpresak diren erabiltzaileek Telekomunikazioetarako eta Informazioaren Gizarterako Estatu Idazkaritzara jo dezakete zuzenean. Aurrekoa gorabehera, herritar guztiek Justizia Auzitegi Arruntetara jotzeko aukera dute.\n· Nire operadoreak berme-gordailu bat ordaintzeko eskatzen dit. Legezkoa al da?\nOperadoreek berme-gordailu bat eratzeko eska diezaiekete telefonia finkoko zerbitzuko abonatuei, bai kontratatzeko unean eta bai kontratuaren indarraldian zehar, honako kasu hauetan: Zerbitzuko abonatuak badira edo izan badira, eta ordainagiri bat edo batzuk ez badituzte ordaindu.Beste kontratu bategatik edo batzuengatik zorrak badituzte, kontratuok une horretan indarrean egon ala ez, edo ordainketetan maiz geroratzen badira.\n· Zerbitzuaren baldintzak\n· Nire operadoreak zerbitzua eten du hainbat orduz, eta nire negozioa telefonorik gabe egon da. Erreklama al dezaket?\nLegeak zerbitzua eteteagatik kalte-ordaina jasotzeko eskubidea dagoela aipatzen du, eta beraz, erreklamazioa jar dezakezu. Jaso beharreko kopurua hurrengo bien artetik handiena izango da:\nAzken hiru hilabeteetan eragindako zerbitzu guztiek fakturatutako zenbatekoaren batez bestekoa, etenaldiak iraun duen denboraren arabera hainbanatuta.\nbost aldiz hileko abonu-kuota, etenaldiaren iraupenaren arabera hainbanatuta. Zenbateko hauen artetik handiena euro bat baino handiagoa bada, operadorea behartuta egongo da zenbateko hori hurrengo epealdiko fakturan automatikoki itzultzera.\nMatxura ezinbesteko arrazoiengatik gertatu baldin bada, abonatuari automatikoki emango zaio kalte-ordaina: abonu-kuotaren zenbatekoa itzuliko zaio, etenaldiak iraun duen denboraren arabera hainbanatuta.\nKalte-galeren erreklamazioak jurisdikzio arruntean aztertuko dira.\n· Zerbitzua eten egin da eta ezin izan dut telefonoa erabili. Kalte-galeren ordaina jasotzeko eskubiderik al dut?\nBai, araudiaren arabera, erabiltzaileek eskubidea dute zerbitzua eteteagatik kalte-ordaina jasotzeko. Jaso beharreko kopurua hurrengo bien artetik handiena izango da: Azken hiru hilabeteetan eragindako zerbitzu guztiek fakturatutako zenbatekoaren batez bestekoa, etenaldiak iraun duen denboraren arabera hainbanatuta. Bost aldiz hileko abonu-kuota, etenaldiaren iraupenaren arabera hainbanatuta. Zenbateko hauen artetik handiena euro bat baino handiagoa bada, operadorea behartuta egongo da zenbateko hori hurrengo epealdiko fakturan automatikoki itzultzera. Matxura ezinbesteko arrazoiengatik gertatu baldin bada, abonatuari automatikoki emango zaio kalte-ordaina: abonu-kuotaren zenbatekoa itzuliko zaio, etenaldiak iraun duen denboraren arabera hainbanatuta. Kalte-galeren erreklamazioak jurisdikzio arruntean aztertuko dira.\n· Sarean matxura bat gertatuz gero, gehieneko eperik ba al dago operadoreak hori konpontzeko?\nAraudiak ez du eperik finkatzen matxurak konpontzeko, baina operadoreak kalte-ordaina eman behar dio erabiltzaileari zerbitzuaren edozein etenaldirengatik. Nolanahi ere, operadoreak behartuta daude agindu dituzten banakako kalitate-mailak abonu-kontratuan zehaztera. Kalte-ordainaren zenbatekoa etenaldiaren iraupenaren arabera finkatuko da, honako irizpideei jarraiki:\no Etenaldiaren aurreko hiru hilabeteetan eragindako zerbitzu guztiek fakturatutako zenbatekoaren batez bestekoa, etenaldiak iraun duen denboraren arabera hainbanatuta.\no Bost aldiz hileko abonu-kuota (etenaldiaren unean indarrean dagoena), etenaldiak iraun duen denboraren arabera hainbanatuta.\nJaso beharreko kopurua bi zenbateko horien artetik handiena izango da, eta euro bat baino handiagoa bada, operadorea behartuta egongo da zenbateko hori hurrengo epealdiko fakturaran automatikoki itzultzera.\n· Operadore batekin haurreautaketa kontratatuta izanik nire linea matxuratzen bada, nork konponduko du?\nHasiera batean, linearen funtzionamendua bermatzearen ardura sarbidea ematen duen operadoreak du. Hala ere, operadore horrek egiaztatzen badu matxuraren erantzulea aurrehautatutako operadorea dela, erabiltzaileari jakinaraziko dio, operadore horrengana jo dezan.\n· Nire operadoreak doako zenbait zerbitzu eskaini zizkidan eta orain kobratu egiten dizkit. Erreklama al dezaket?\nKontratuko baldintzak betetzen ari ez badira, abonatuak erreklamazioa jar dezake. Operadoreak behartuta daude kontratuen eta eskaintzen edukia Administrazioari jakinaraztera, eta beraz, eskaintza horren baldintzak aztertu eta, hala badagokio, abonatuaren aldeko ebazpena eman ahal izango da.\n· Zein araudik arautzen ditu telekomunikazio-zerbitzuen erabiltzaile gisa ditudan eskubideak?\nHonako arau hauek dira, funtsean: Telekomunikazioei buruzko azaroaren 3ko 32/2003 Lege Orokorra (bereziki, 38. artikulua), eta apirilaren 15eko 424/2005 Errege Dekretua, komunikazio elektronikoen alorreko zerbitzuak eskaintzeari, zerbitzu unibertsalari eta erabiltzaileen babesari buruzko Erregelamendua onesten duena.ITC/912/2006 Aginduak, martxoaren 29koak, komunikazio elektronikoen zerbitzuak ematean zerbitzu-kalitatearen baldintzak arautzen dituenak, kalitatearekin loturiko alderdiei heltzen die.\nArau horiek eta erabiltzaileak babesteko gainerako arauak Legeria atalean daude jasota.\n· Zein arauditan azaltzen dira telefono-zenbakiaren eramangarritasuna egiteko prozedura eta baldintzak?\nFuntsean, Sareratzeari eta Zenbakiei buruzko Erregelamenduan azaltzen dira, eta horrez gain, Telekomunikazioen Merkatuko Batzordeak sare finko nahiz mugikorrarentzat onetsitako zehaztapen teknikoetan.\n· Zein araudik arautzen du kontratuen edukia, baja emateko prozedura eta baldintzez gain?\nNagusiki, zerbitzu unibertsalari eta erabiltzaileen babesari buruzko Erregelamenduaren VI. tituluak. Hala ere, erabiltzaileen eskubideekin loturiko zenbait alderdi arautzen dituen PRE/361/2002 Aginduak ere jasotzen ditu.


Lubakiak eta Arrakalak (I): Baserria eta Botere-guneak • ZUZEU\nLubakiak eta Arrakalak (I): Baserria eta Botere-guneak –\nDenbora daramat lubaki eta arrakalez hausnartzen. Badaramat denbora lubakiak eta arrakalak bizitzen, gordin. Aspaldi batean bizi nituen lubaki eta arrakalak egosita zeuden, erraz murtxikatzen nituen, eta neure bizimodu kaletarrean aztoramen orokor nabarmenik gabe aurrera jarraitzen nuen; ez tripako minik ez bihotzerrerik.\nAi, nola aldatu diren gauzak, konpai! Orain lubakiak eta arrakalak nire bizimoduan txertatu dira –betiko, akaso?– eta beren gordintasun osoarekin azaltzen zaizkit platerean egun batean bai eta bestean ere bai. Errepikakorra oso da menua. Aldaketa bakarra –eta esanguratsua– gertatu da: orain baserrian eta baserritik bizi naizela; artzain, bizi ere. Gehienbat, baserri eta kaleko munduen arteko arrakalak izango ditut mintzagai; horrek, ordea, ez du esan nahi baserri munduan bertan ere ez dagoela arrakalarik –zenbaitetan, lubakiak–, eta horiei ere helduko diet.\nPasa den astean idatzi nuen horri guztiari buruz, eta konturatu nintzen testu bakar batean motz, oso motz, geratzen nintzela. Ezin nuela lubaki eta arrakala menu oso bat idatzi bakar batean, kolpean, janarazi. Bere denbora behar zuela, behar bezala irentsi ahal izateko.\nGaurkoan, baserria eta botere-guneen arteko lubakiak eta arrakalak ekarriko ditut. Badakit –edo hala sentitzen dut, behintzat– hiritarren eta botere-guneen arteko harremanak ere ez direla oso orekatuak; erabakiak, maiz, hartzen direla zenbait ñabardura aintzat hartu gabe; edota, zuzenean, hiritarren iritzien kontra –hemen sar gintezke demokrazia kontzeptuaren definizioan…–. Eta desoreka horiek sortzen direla, printzipioz lagungarria izan daitekeen eszenatoki jakin batean, non hiritarrak eta botere-guneak espazio bera partekatzen duten: hiri-mundua. Hori horrela izanda ere, sekulako distantziak daude.\nBada, pentsa ezazue zer gertatzen den botere-guneek euren erabakiak hartzen dituztenean baserri munduaz ezer asko ezagutu gabe. Botere-guneez ari naizenean erakunde publikoez, politikariez eta teknikariez ari naiz. Haiek egiten dituzte legeak, eta ezartzen arauak, eta betearazten horiek guztiak. Zoritxarrez, nahi baino gehiagotan, hori guztia egiten dutenek ez dute inongo loturarik nekazari munduarekin, eta ezagutza oso urria. Akaso, ezagutuko dituzte lurren ezaugarriak, kudeaketaren gaineko arau zuzentzaileak, eta elikagai-enpresei ezartzen zaizkienak…; baina ustialeku edota enpresa kontzeptuetara mugatzen dira; nahiz eta gero, horrek bestelako ondorioak ere izan. Tematzen dira industriari ezartzen dizkioten legeak eta arauak txikiei ere aplikatzen. Adibideetara joko dut, adibide errealetara: gaur, bi.\nOsasun sailak agintzen du kanpaina bakoitzean gazta-laginak hartu behar dituela analisiak egiteko. Lote batetik bost gaztaren zati bana hartu, eta laborategira eraman. Derrigorrean egin beharreko kontua da, eta bi aukera ematen dizkizute: laborategiko emaitzak jaso ala hartutako zatiak pisatu eta kobratu –bigarren aukeran ez duzu emaitzarik jakingo–. Bost gazta galtzen dituzu, bost. Eta noski, galdera da, lote batean zenbat gazta daude? Etxe batzuetan izango dira 100 ale, beste batzuetan 50 eta beste batzuetan 5. Beraz, etxe batean edota bestean, kaltearen proportzioa oso ezberdina da.\nGure etxean, analizatu nahi zuten loteak hiru gazta zituen –kanpainako lehendabiziko eginaldikoak. Gazta bakoitzak lauzpabost kilo zituen. Gazta urdinak ziren. Gauza bakar batek libratu gintuen sarraskitik: ez zutela bi hilabeteak eginak. Baina badakigu ezaugarri bereko beste baserri batzuetan laginak eraman egin zituztela, 12 gazta zituen lotetik.\nEta kontua ez da guk ez dugula kontrolik nahi, inondik inora; guk ziurtatu nahi dugu gure produktuak seguruak direla; horregatik, hain zuzen ere, hamabostero eramaten ditugu esne-laginak analizatzera; horregatik, hain zuzen ere, analizatzen ditugu urtero gazta-lagin bat –gazta mota bakoitzeko–, eta iturriko ura, urtean bitan; eta gaztandegiko gainazalak ere, bitan… Dena egitera gaude behartuta, eta den-dena geuk ordaintzen dugu, baserritarrok. Ekoizpen txikia ala handia izan.\nBeste adibide bat: Eibarko San Andres azoka, azaroaren 30ean. Ardi-esnez egindako gaztak baino ez dira egongo salgai. Are gehiago, ardi-gaztak izango dira baldin eta Idiazabal sor-markaren barruan dauden edota Artzai Gazta elkarteko kideak diren. Horri gehitu diote ekologikoan egindako gaztak ere izan daitezkeela. Ulertzen dut horren atzean badela gauzak ongi egiteko asmoa, gehienbat Artzai Gazta elkarteko kidetza eskatzean –ziurtatzen baitizu artzain batek egindakoa dela–, edota ENEEKek ziurtatutako gazta izatean –ekologikoan egin dela ziurtatzen dizulako–. Sor-markarena, aldiz, ez dut ulertzen; izan ere, horren barruan ere, industria ere egon badago, edota oso handiak diren gaztandegiak.\nBaina ulertezina egiten zait, egiatan, ahuntz edota behi-esnez egindako gaztak ez onartzea. Nondik nora? Erabaki hori hartu duten politikari eta teknikariek zer ezagutza dute gaztagintzaz? Eta inguruko gaztagileez eta euren errealitateez? Ez al dira enteratu, oraindik ere, Euskal Herrian badirela beste gazta batzuk eta beste erakunde batzuek horren aldeko apustua egin dutela? Galdetu egin dut udaletxean, baina inork ez dit baleko erantzunik eman. “Araudiak hala dio”, puntu. Suminduta nago, ikaragarri.\nHori gure lanari dagokionez, baina, aizue, baserritarrak izateaz gain, baditugu beste dimentsio batzuk ere: pertsonak gara, baserrian bizi diren pertsonak. Eta, honetan ere, arrakalak oso presente daude, beren gordintasunean, ez gaituzte eta baserria eta baserritarrak gure osotasunean hartzen. Hau da, baserria lantokia izateaz aparte, ahazten zaie badela bizilekua, horrek dakarren guztiarekin. Kasu batzuetan, bakarrik eta gehienetan, familia –edota talde– oso bat bizi dela: umeak, gazteak, edadetuak, zailtasunak dituztenak… Eta, kaletarrak bezala, guk ere eskolara edota eguneko-zentrora joan behar dugula egunero, tarteka medikuarenera, marteka lagunekin gelditu, astean bitan eskola-kirolera edo musikara, halako batean… zer dakit nik!\nHorretan guztian garraioa da gakoetako bat. Nola joan eskolara? Autoz? Baserrian umeak izateak derrigortzen al gaitu autoa izatera, eskolara edo bestelakoetara joateko? Kalean ez da hala. Kalean garraioa duzue, majo ikusten ditut nik autobusak haurrak jasotzen, eskolara joateko… Eta beti hau planteatzen dugunean beti erantzun bera: gutxieneko ume kopurua behar da zerbitzu hori martxan jartzeko… Kontxo! Erraz antolatzen dira, bada, bestelakoak oso kopuru txikiak diren arren!\nOrain dela gutxi itxi da hezkuntzako diru-laguntzak egiteko epea. Batxilergoan dagoenaren beka-eskaeran, garraio-beka ere eskatzen zen. Zerrendatuko dizuet gehitu izan behar dugun aparteko dokumentazioa: gure egoera –baserritarrak izan eta mendian bizitzea– azaltzen duen idatzia; Udalaren agiria, non azaltzen diren etxetik ikastetxeetara dauden distantziak, denborak, bide mota…; eta aurreko dena erakusten duten mapak. Horrek, dena den, ez digu ziurtatzen gure egoeraren berezitasunak aintzat hartuko direla eta diru-laguntza horietan isla izango dutenik. Orain bururatu zait, horiekin batera bidali behar genizkiela ikasturteko tailerreko eta gasolindegiko fakturak… Ikastetxera deitu genuenean eskaera betetzeko argibide eske, esan ziguten halakorik inoiz ez zaiela azaldu. Azaldu, akaso, bai, baina askotan gertatzen den bezala, boterearen gizatasunarekin esperantzarik ez, eta zama hori bizkar gainean onartu egingo zuten, isilean.\nGehiagorako emango luke lubaki eta arrakalen arrosarioak, baina dexenteko betekada hartu duzuela pentsatuta, postreari heldu beharko diogu, ezta? Zer edo zer goxo behar dut, behar dugu… Eta horra doa: makinaria krudel eta gordin horren baitan dauden pertsona batzuen goxotasuna eta ulerkor azaltzeko gaitasuna. Pertsona batzuen horren atzean –pentsa dezakezuenez– nik izen-abizen zehatzak ditut, eurek ongitxo dakite. Jarri ditudan adibideotan laguntza eman digute, eta horrek adorea ematen digu aurrera jarraitzeko; segitzeko makinaria horren mekanismo errepikakorrari traba jartzen, pertsonak munstroaren gainean jartzen, lubakiaren bestaldekoak izan arren.\nbaserria, erabakiguneak, lehen sektorea, politika\nDena da adinarengatik


Marrazoen usain txarra « uhandreak\n« Urea kaltegarria ote?\nItsasoan urak handi »\nMarrazoen usain txarra\nAmonio ioia (NH4+) da proteinen metabolismoaren azken hondarra. Animalia guztiek sortzen dute etengabe, eta oso molekula toxikoa denez, berehala iraitzi behar da; ezin dakioke utzi barne likidoetan pilatzen. Horretarako, baina, ur asko behar da, zeren iraitzi ahal izateko, ur bolumen handietan disolbatua egon behar baitu. Ur behar horiek nonbait apalagoak izan daitezen, amonioa bezain toxikoa ez den beste molekula bat bihurtzen dute animalia askok. Molekula hori ez da bakarra animalia guztietan: guk ugaztunok, esaterako, urea erabiltzen dugu; azido urikoa da intsektuek eta hegaztiek erabiltzen duten molekula; eta badira hain hedaturik ez dauden bestelako iraizketa-molekula nitrogenodunak. Molekula bakoitza iraitzia izateko ur-bolumen desberdina behar denez, euren inguruneko ur-gertutasunaren arabera erabiltzen dute animaliek bata edo bestea. Ura soberan duten animalia gehienek amonioa erabiltzen dute eta ur gutxien duten animaliek, azido urikoa erabiltzen dute. Erdian gaude urea erabiltzen dugun animaliok.\nBaina itzul gaitezen harira. Kontua da animalia askok, ugaztunok barne, urea erabiltzen dugula hondar nitrogenodunak kanporatzeko. Hori ez da, ordea, urearen zeregin bakarra animalien artean, beste zeregin baterako erabiltzen baitute uretako animalien talde bateko kideek. Izan ere, arrain elasmobrankioek eta beste arrain talde txikiko kideek ere, odolean gordetzen dute urea, kontzentrazio garaietan gainera. Berezi samarrak dira arrain horiek, eta itsastarrak gehienak. Nahiz horietako zenbait ugari samarrak diren, arrain talde nagusia den teleosteoen taldea baino askoz ere espezie gutxiago du elasmobrankioenak. Esan bezala, ugariak dira horietako zenbait, eta aski ezagunak gainera: marrazoak, mailu-arrainak, eta manta-arraiak, besteak beste, elasmobrankioak dira. Zelakantoa eta kimerak dira besteak, talde txikikoak direnak. Bada, arrain horiek guztiek urea gordetzen dute euren odolean.\nBaina, zertarako gordetzen dute? Zein da urea horrek betetzen duen zeregina? Bada, eragile osmotikoa da urea animalia horien odolean. Elasmobrankio itsastar, kimera eta zelakantoaren odolaren kontzentrazio osmotikoa orekan dago itsasoko urarenarekin. Orekan dago, bai, baina oreka hori ez dagokio gatz ezorganikoen ekarpenari, urearenari baizik. Izan ere, urea da oreka hori ahalbidetzen duen solutua. Hau da, odolean duten gatz ezorganikoen kontzentrazioa itsasoarena baino askoz apalagoa da, baina ureari esker berdinak edo oso antzekoak dira bi kontzentrazioak, kanpokoa, itsasoarena, eta barnekoa, odolarena. Eta era horretara ekiditen zaio bestela ura kanporatzeko egongo litzatekeen joerari. Urea gabe, barne kontzentrazioa askoz apalagoa izango litzateke, eta horrek ura bultzatuko luke gorputzetik irtetera. Urearen garrantziaren ideia egokia edukitzeko horra honako zehaztapena: marrazoen odolaren kontzentrazio osmotikoaren %30-%40 ureari dagokio. Ez harritu, beraz, marrazoak eta antzekoak saltzen diren arrantza portuetako lonjetan usain txarra baldin badago, azken batean urearen usaina berdina da gernuan eta marrazoen odolean.\nBaina istorioa ez da hor amaitu. Hainbat elasmobrankio itsastar ibaietara sartzen baitira eta hainbat elasmobrankio ibaietan bizi baitira. Zer gertatzen da horien odolarekin? Marrazo zezena (Carcharhinus leucas) itsastarra da, baina ibaietara sartzeko ahalmena eta ohitura du; eta gauza bera egiten du txakur-arrainak (Squalus acanthus). Bada, bietan jaisten da odolaren urea kontzentrazioa ibaietara joaterakoan. Jaitsiera hori ez da nahikoa kanpo uraren kontzentrazio osmotikoarekin parekatzeko, baina bai bi medioen arteko gradiente osmotikoa handiegia ez izateko, eta horrela barneko ur edukia konstante mantendu ahal izateko. Kontuan hartu behar da ibaietara sartzerakoan, ur geza baino askoz ere kontzentratuago dagoela odola. Baldintza horien menpean, arrainek ezer egingo ez balute, ura sartuko litzaieke gorputzean lehertu arte. Horri ekiditeko eraenketa lana egin behar dute, baina lan hori errazago egin dezakete urearen kontzentrazioa jaisten baldin badute, eta horixe da egiten dutena.\nGutxi izan arren, badira ur gezetan bizi diren hainbat elasmobrankio. Horietako bat, Congoko manta-arraia (Dasyatis generoa) da eta beste bat Amazoniakoa (Potamotrygon generoa). Lehenaren odolaren urea kontzentrazioa oso apala da, manta-arrai itsastar baten ia erdia hain justu, eta bigarrenak ez du bat ere urearik, guztiz ezabatu baitu bere odolatik. Hortaz, ez dut uste Potamotrygon saltzen diren tokien usaina bereziki txarra denik.\n Crossopterygii taldeko kide bakarra dugu zelakantoa. Izan ere, Crossopterygii taldea iraungitzat hartua zegoen talde horren aztarnarik ez baita agertu azken 75 milioi urteetako fosiletan. Baina 1938an bizirik zegoen Latimeria zelakantoaren ale bat harrapatua izan zen Afrikako ekialde-hegoaldeko kostaldearen aurrean. Ale handia zen, 1’5 metrokoa eta 50 kg-ko pisua zuena, eta sona handia sortu zuen zientzia komunitatean. Geroztik hainbat ale harrapatu izan dira bizirik eta denbora luze mantendu ezin izan diren arren laborategian, oinarrizko hainbat datu ezagunak dira egun.\n Kimerak (edo arratoi arraina) eta zelakantoa itsastarrak dira, elasmobrankio gehienak bezala.\nmartxoa 16th, 2009 | Atala: Ur eta gatzen balantzea


Balanitis - Wikipedia, entziklopedia askea.\nzakileko gaixotasuna, inflammatory disease (en)\nBalanitisa (grezierazko βάλανος, «ezkur» hitzetik ekarria) zakileko gaixotasuna da, zakilmokoa inguratzen duen mintzaren hantura. Eritasun hau larria denean infekzioa, zauria eta zornea izaten dira. Garbitasun ezak, diabetesak eta sexu eritasunek sortzen dute. Balanitisa sendatzeko ezinbestekoa da garbitasuna.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2017-9-17 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.


Bost urte ikastetxeetan hezkidetza-prozesuak sustatzen: zer ikasi dugu? | Edukalboan\nBost urte ikastetxeetan hezkidetza-prozesuak sustatzen: zer ikasi dugu?\nBost urte baino gehiago daramatzagu ikastetxeetan hezkidetza lantzen, autodiagnostiko-prozesuak bideratzen eta zuekin, ikastetxeetako irakasleokin, egunerokoan hezkidetza ezartzeko eta zeharkakotzeko plangintzak amesten.\nEgin dugun ibilbide horretan, hezitzaileekin besoz beso lanean gozatu dugu, egiteko modu berriak ezagutu ditugu, gure tresna hobetu dugu eta, batez ere, hazi egin gara eta zuen alboan ikasi dugu.\nHorregatik guztiagatik, garrantzitsua zen atzera begiratzea, egin dugun ibilbidea berrikusteko, eta hortik gakoak atera eta hezkuntza-komunitate osoarekin partekatu ahal izateko. Hori horrela, 2020. urtearen hasieran autodiagnostiko-prozesuei buruzko ikerlan bat planifikatzen hasi zen Alboan-eko hezkidetza taldea, Mondragon Unibertsitateko lantalde batekin elkarlanean (Amelia Barquín eta Miren Barrranguan). Datuak lortzeko, laguntza eskatu genien zazpi ikastetxeri eta gazteentzako gizarte-hezkuntzako programa bati, eta elkarrizketak egin genizkien zentro horietako hezkidetza taldeetako kideei. Apirilean, maiatzean, ekainean… ondorioak atera eta prozesuotan parte hartu zuten irakasleekin partekatu ziren, eta urriaren hasieran gure eskuetan genuen argitalpena, zuei erakusteko prest.\nIkerlanak hainbat argibide ematen dizkigu: nolakoak diren prozesuak dinamizatu dituzten talde eragileak, zer modutan lor dezaketen legitimotasun handiagoa, nola mantendu daitezkeen aldaketak denboran zehar, zer hezkuntza-premia dituzten klaustroek eta zer aldaketa pertsonal bizi izan dituzten parte hartu duten eragileek. Orobat azaltzen da zer erresistentzia aurkitu diren, nola egin dakiekeen aurre, zer erronka dauden etorkizunari begira, zer-nolako laguntza ematen duen Alboan-ek, eta zenbait aholku eskaintzen dira.\nHemen, eskuratu dezakezue ikerketa (deskargatu edo inprimatutako ale bat eska dezakezu, educacion@alboan.org helbidera idatziz). Horrez gain, Alboan.tv kanalean bideo batean laburbilduta aurkituko dituzue ikerketaren ondorioak.


Esporadak - Wikipedia, entziklopedia askea.\n39°07′N 23°43′E / 39.12°N 23.72°E / 39.12; 23.7239°07′N 23°43′E / 39.12°N 23.72°E / 39.12; 23.72\nEskualde geografiko [[Fitxategi:|22x20px|border |alt=|link=]] Tesalia\n(Ipar) Esporadak edo (Ipar) Esporada uharteak (grezieraz: Σποράδες, sakabanatuak) Egeo itsasoan dagoen Greziaren uharte talde zabal bat da. Esporada uharteak izen orokorra iparraldeko Esporada uharteei ematen zaie, Hego Esporadak izena ere erabiltzen den arren beste uharte talde bat izendatzeko. Hamaika uharte nagusiz osatua dago, horietatik soilik lau populatuta daudelarik: Skiathos, Skopelos, Alonissos eta Skiros.\nAdministratiboki, uharte taldea Tesalia eta Erdialdeko Grezia periferian (Skiros uhartea soilik) eta Magnesia eta Eubea prefekturetan daude.\nBere izena sporas adjektibotik dator (genitiboa sporados), antzinako grezieraz sakabanatuak esan nahi duena, uhartedi hau osatzen duten uharteak dauden bezala, Delosen inguruan ordenatutako Ziklada uharteekin alderatuz.\nIzen honek hartu izan duen uharte kopurua historian zehar eta izen hori erabiltzen zuten geografoen arabera aldatu egin da. Gaur egun, izen hau Volosen zehar dagoen uhartedi bat izendatzeko erabiltzen da, batzuetan Iparraldeko Esporadak deitua, Pelion penintsulatik ekialde eta hego-ekialderantz hedatuz, norekin historiaurretik lotuta dauden.\nEgeoko beste uharte batzuk batzuetan Esporadak deitu izan dira, zenbait azpitalde osatuz, Hegoaldeko Esporadak, Traziako Esporadak, Ekialdeko Esporadak (Greziaren zati kontinentaletik urrunen daudenak diren Lesbos, Kios, Psara, Ikaria eta Samos) edo Hegoaldeko Esporadak, batzuetan Dodekanesoko uhartediko uharteak deitzen diren moduan.\nIparraldeko Esporadak[aldatu | aldatu iturburu kodea]\nEubea uhartetik iparrekialdera dagoen uhartedi bat da, laurogei uharte eta uhartexkaz osatua, horien artean euren tamainagatik Skiros, Skopelos, Skiathos, Alonissos, Kyra Panagia (Pelagos ere deitua), Gioura eta Piperi nabarmentzen direlarik. Uhartedi honetako beste uharte txikiago batzuk Adelfoi, Agios Georgios Skopelou, Argos Skiathou, Dasia, Erinia, Grammeza, Lekhoussa, Peristera, Psathoura, Repio, Rineia, Skyrou, Sarakino, Skandili, Skantzoura, Skyropoula, Tsougria eta Valaxa dira. Horietako batzuk Magnesia prefekturaren administraziopean daude, eta beste batzuk Eubea prefekturarenean. Guztietatik soilik lehen laurek dute biztanleria nabarmen bat. Gainontzekoetan, ia ez da inortxo ere bizi.\nSkiathos[aldatu | aldatu iturburu kodea]\nLau uharte nagusietatik txikiena da. Hala ere, bisitari gehien dituena da bertako hondartzen ospearen ondorioz. Uhartean Bourtzi bezala ezagutzen den Erdi Aroko gotorleku bat dago. Grezia kontinentaletik gertuen dagoena da eta aireportua du. Skiathos hiriak arrantzaleentzako portu bat eta aisialdi itsasontzientzako beste bat du. Bertako herririk aipagarrienak Skiathos eta Koukounaries dira. Uhartean hiru monasterio daude: Panagia Kounistrakoa, Kechriasekoa eta Evangelistriakoa. Uhartearen iparraldean Kastro izeneko XIV. mendeko gotorleku bat dago, uhartea piratengandik babesteko eraikia izan zena.\nSkopelos[aldatu | aldatu iturburu kodea]\nAurrekotik ekialdera dago. Iparraldeko Esporada uharteen artean emankorrena da eta bertan pinudiak ugariak dira. Bertako herririk garrantzitsuenak Agnondas, Glossa eta Skopelos dira. Bertako mendirik garaiena Delphi mendia da, 680 metroko altuera duena.\nSkopelos hiriak ehun eliza baino gehiago ditu. Goiztiarrenak IX. mendean datatuak daude. Skopeloseko portuan antzinaroan Atenearen omenezko tenplu bat zegoen, eta gaur egun veneziar gotorleku bat. Monasterio ugari dago uharte osoan zehar.\nUhartean arte eta tradizio herrikoien museo bat ere badago.\nAlonissos[aldatu | aldatu iturburu kodea]\nUnarte harkaitztsu eta menditsu bat da, olibondo eta almendrondozko zelai batzuekin. Esporadetako lau uharte nagusietatik luzeena da. Errepide urri dago han. Bertako herririk garrantzitsuenak Alonissos eta Patitiri dira.\nUhartearen eta gertu dituen uhartexka ugarien inguruan iraungitze arriskuan dagoen ugaztunetako bat bizi da, Mediterraneoko itsastxakur monjea. Toki honetan gobernu greziarrak itsas parke nazional bat sortu zuen espezie hau eta Eleonor belatza eta Audouin kaioa bezalako beste batzuk babesteko.\nFiloxeraren izurriak 1960an uharteko mahastiak suntsitu zituen eta bertako biztanleek uhartea utzi zuten. Beranduago, 1965ean gertatu zen lurrikara batek kalte handiak eragin zituen Patitiri herrian.\nSkyros[aldatu | aldatu iturburu kodea]\nAurrekoengandik hegoekialdera dago, haiengandik distantzia handira. Bertako herririk garrantzitsuenak Skyros, Linaria eta Atsitsa dira. Bertan bere kulturaren oso antzinako elementuak mantentzen dira bertara iristeko zailtasunaren ondorioz. Dena dela, orain, aireportu bat du uhartearen iparraldeko muturrean. Hiru museo ditu:\nFaltauits museoa (museo etnologikoa)\nUhateko bereizgarria da Skyroseko ahuntzaren dantza delakoa, non mozorrodun pertsonek jaiak animatzen dituzten eta ahuntz mozorroa eta bizkarrean zintzarriak dituen agure bat den pertsonaia nagusi bat dagoen. Uhartean basa zaldi txikiak ere badaude. Skyrosen Robert Brooke olerkariaren hilobia ere badago.\nGreziar mitologiaren arabera, Skyros Tetisek bere seme Akiles bidalia zuen uhartea da, hau Troiako gerrara joatea eragozteko. Han, Likomedes erregearen gortean emakumez mozorrotuta egon zen Ulisesek, trikimailu baten bidez, haren nortasuna deskubritu zuenean. Skyrosen Akilesek seme bat izan zuen, Neoptolemo izenekoa, erregearen alaba zen Deidamiarekin.\nTradizio honen, itxuraz, bertsio kontraesankor bat, Iliadan agertzen dena da, non Akilesek Skyros konkistatu zuela aipatzen den, antzinako eskolio batzuk Skyros izeneko beste hiri bat zela zioten arren, Anatolian kokatua.\nOraingoan ere tradizioaren arabera, Teseo han hil zen Likomedesek amildegi batetik bota ondoren.\nHego Esporadak[aldatu | aldatu iturburu kodea]\nSakontzeko, irakurri: «Hego Esporadak»\nAnatoliaren hego-mendebaldeko kostaldean dauden 170 uharte dira, egungo Dodekaneso prefekturaren administraziopean daudenak. Garrantzitsuenak Samos, Ikaria, Patmos, Kos eta Rodas dira.\nHomerok hego Esporada uharteetako batzuk aipatzen ditu Iliadaren itsasontzi katalogoan:\n« Eta Nisiros, Krapatos, Kasos eta Kos, Euripilo hiria eta Kalidna uharteak domeinatzen zituztenak. Euren aurrean Fidipo eta Antifo zihoazen, biak Tesaloren semeak, subirano heraklida. Hauei, hogeita hamar itsasontzi hutsek jarraitzen zieten. »\nMediterraneo itsasoko uhartediak


cookieen politika | Eleiz Museoa – Museo diocesano\nCookie bat zure ordenagailuan deskargatzen den fitxategi bat da, zenbait webgunetan sartzen zarenean. Cookiei esker, webgune batek ondokoak egin ditzake: erabiltzaile baten edo zure ordenagailuaren nabigatze-ohiturei buruzko informazioa bildu eta berreskuratu; horrekin batera, cookieak daukaten informazioaren eta ordenagailua erabiltzeko moduaren arabera, erabiltzailea ezagutzeko ere erabil daitezke. Cookie motak ikus ditzakezu Datuen Babeserako Agentziaren ondoko gidan:\nZure nabigatze-esperientzia eta ematen ditugun zerbitzuak hobetzeko eta ebaluatzeko beharrezkoak diren cookieak baino ez ditugu erabiltzen.\nCookie propioak: Erabiltzailearen ordenagailura bidaltzen direnak dira; cookie horiek editoreak kudeatutako makina edo domeinu batetik bidaltzen dira, bertatik erabiltzaileak eskatutako zerbitzua ematen da.\nHirugarrenen cookieak: Editoreak kudeatzen ez duen makina edo domeinu batetik erabiltzailearen ordenagailura bidaltzen direnak dira; kasu horretan, cookieen bidez lortutako informazioa beste erakunde batzuk kudeatzen dute.\nAnalisirako cookieak: direla guk kudeatutakoak, direla hirugarrenek kudeatutakoak, erabiltzaile kopurua kontatzeko aukera ematen dute, emandako zerbitzuaren inguruko erabiltzaileen erabilera neurtzeko eta analizatzeko. Horretarako, gure webguneko nabigazioa aztertzen da, eskaintzen ditugun produktuen edo zerbitzuen eskaintza hobetzeko asmoz.\nCookieen konfigurazio aldatu\nCookieak muga, blokea edo ezaba ditzakezu, nabigatzailearen konfigurazioa aldatuz. Nabigatzaile bakoitzean, modu ezberdinean egiten da.\nGure webgunean, hirugarrenen cookie hauek erabiltzen ditugu:\nGoogle Analytics (_ga): Cookie horri esker, jakin dezakegu erabiltzaileek nola erabiltzen duten webgunea, eta nola nabigatzen duten bertan. Informazio horrekin txostenak egiten ditugu, eta txosten horiek gure webgunea hobetzeko erabiltzen ditugu. Cookie horiek ondoko informazioa biltzen dute modu anonimoan: webgunearen bisita kopurua, erabiltzaileen jatorria eta bisitatutako orriak.\nGoogle Maps (APISID, CAL, GAPS, HSID, NID, PREF, S, SAPISID, SID, SSID, docsperf, khcookie): Google Maps-en cookieak dira, kokapen geografikoak ikusteko. Cookie horiek Google-ek kudeatzen ditu bere osotasunean.


Aurrezki-kutxek 6.500 milioi pezeta jasoko dituzte datozen asteetan | Consumer\nAurrezki-kutxek 6.500 milioi pezeta jasoko dituzte datozen asteetan\nKopuru hori zirkulazioan dauden piezen %54 da, hau da, piezen balioaren %74.\nDatozen asteetan, aurrezki-kutxek 6.500 milioi pezetako txanponak jasoko dituzte, gutxi gorabehera 32.000 tonakoak, Espainiako Aurrezki Kutxen Konfederazioak (CECA) Espainiako Bankuarekin sinatutako hitzarmenaren arabera.\nZirkulazioan dauden 12.193 milioi piezetatik, 6.500 milioi inguru itzuliko direla kalkulatzen da, piezen %54, hau da, piezen %74; beraz, txanponen %46 herritarren esku geratuko da.\nBi erakundeek sinatutako akordioaren arabera, aurrezki-kutxetako langileek, Espainiako Bankuaren izenean jardunez, kreditu-erakunde guztiek egindako txanpon-itzulketa egiaztatu eta onartuko dute, lankidetza horretarako ezarritako protokoloei jarraiki.\nTxanpon guztiak CECAn utzi ondoren, Espainiako Bankuari itzuliko zaizkio, Diruaren eta Zerga Zigiluaren Fabrika Nazionalak suntsi ditzan.\naurrezki-kutxak erretiratu pesetas-eu


'Gure Sheepdog Trial' txapelketa egingo dute ekainaren 15ean eta 16an - Zarautz - 2019-06-15 - Zarauzkohitza.eus\n'Gure Sheepdog Trial' txapelketa egingo dute ekainaren 15ean eta 16an\nZarauzko Hitza 2019-06-06 10:30\nGoiko kanpineko zelaietan izango da artzain txakur lehiaketa, hirugarren urtez jarraian. Europako 45 txakurrek eta artzainek hartuko dute parte norgehiagokan.\nEkainaren 15ean eta 16an, larunbata eta igandea, Gure Sheepdog Trial artzain txakur lehiaketa egingo dute Zarautzen. Goiko kanpineko zelaietan izango da, hirugarren urtez jarraian. Aurten Europa osoko 45 txakurrek eta artzainek hartuko dute parte norgehiagokan.\nLarunbatean 08:00etan hasiko da txapelketa, eta 17:00etan amaituko da. Igandean ere jarraituko du lehiak, 08:00etan hasi eta 16:00etara bitartean. Egun horretan izango da sari banaketa, 16:00etan.\nAntolatzaileek azaldu dutenez, "eguneroko lanean artzain txakurrek egin ditzaketen lanen isla izango dira lehiaketako probak"; hain zuzen, "ardiak biltzea eta batera eta bestera eramatea, markatutako ardiak artaldetik banatzea, edota artaldea artegi edo barruti txiki batean sartzea". Aurten, Michael Davidson eskoziarra izango da epailea.\nTxapelketatik harago, ekintza osagarriak\nGure Sheepdog Trial txapelketako egitarauaren barruan, ekintza osagarriak antolatu dituzte. Igandean, jendaurrean ilea moztuko diete ardiei, 11:00etan. Jarraian, 12:00etan, herri kirolen erakustaldia izango da.\nBestalde, goiko kanpineko zelaietara bertaratzen diren herritarrek "euskal sukaldaritza tradizionala" dastatzeko aukera izango dute. Hainbat produktu eskainiko dituzte bertan; hala nola, Sarasola sagardoa, Urien gazta edota Goya harategiko produktuak, Amatxo Euskal Tabernako Iker Rodriguezen taldearen eskutik.


Pedro Sanchezen biografia: PSOEko buruzagi eta Espainiako presidentearen profila\nPedro Sanchez (Madril, 1972) Espainiako Gobernuko presidentea da jada. Ez da berria karguan, duela bi urte egin baitzuen Moncloara jauzia, Rajoyren kontrako zentsura mozioaren ostean, Espainiako demokrazian lehen aldiz. Erori eta berriro altxatzen den horietakoa, ekina eta zaildua dela esan du maiz PSOEko idazkari nagusiak, eta horregatik akaso jarri zion bere biografiari "Manual de resistencia" ("Erresistentzia eskuliburua") izenburua. Ukaezina du ezaugarri hori Sanchezek, bere ibilbide politikoari erreparatzen badiogu behintzat.\nJendartearentzat ezezaguna zen militante hutsa izatetik PSOEko idazkari nagusi izatera igaro zen 2014n. Rajoyren inbestiduran abstentzioa ez emateagatik dimisioa eman behar izan zuen 2016an, baina urtea bete baino lehen Alderdi Sozialistaren zuzendaritzara itzuli zen, irabazle. Espainiako Gobernurako presidentegai izan da lautan, eta bi inbestiduratan —2016koan eta iazko udakoan— kale egin ondoren, hirugarrenean bale egin du, alde estuarekin bada ere.\nFrankismoaren ondotik eratu den lehen koalizio gobernuaren buru izango da Sanchez, Unidas Podemos ondoan duela. Atzean geratu dira sozialistaren eta koalizio morearen buruzagiaren arteko liskarrak eta negoziazio antzuak.\nSanchez 2014an bilakatu zen lehen aldiz PSOEko idazkari nagusi. Aise lortu zuen helburua, Eduardo Madina eta Jose Antonio Perez Tapias aurkariak gaindituta. Erakargarritasun handikoa, "errepideko hautagaia" izateagatik saritu zuten afiliatuek, autoan milaka kilometro egin ondoren militanteen babesa eskuratzeko.\nArrakasta hark, ordea, gutxi iraun zion madrildarrari. Krisi beteko hiru urte izan ziren ondorengoak PSOErentzat. Sanchez inbestidurara aurkeztu zen 2015ean, baina ez zuen nahikoa babes lortu. 2016ko hauteskunde orokorretan, sozialistek beren emaitzarik txarrenak eskuratu zituzten, eta Mariano Rajoyren inbestidurak PSOEren barne zatiketa areagotu zuen. "Ez ezetz da" leloari eutsita, abstenituko ez zela iragarri zuen orduan Sanchezek; jarraian etorri ziren dimisioa eta diputatu akta uzteko erabakia.\nHorren ondotik, baina, bere errautsetatik berriro jaio zen Sanchez, Fenix hegaztia bezala, eta zortzi hilabeteren buruan PSOEren Idazkaritza Nagusia berreskuratu zuen, Patxi Lopezi eta Susana Diazi lehia irabazita.\nPolitikari zailduaren ospea bereganatuta, bi urteren buruan berriro bihurtu zen protagonista Sanchez, Mariano Rajoyren kontrako zentsura mozioa irabazi zuen eta. Esne mamitan zegoen. 2019ko apirilaren 28ko hauteskundeek garaipen zabala eman zioten Alderdi Sozialistari. 123 diputaturekin, "bakarkako gobernu bat" osatzen saiatuko zela adierazi zuen Sanchezek, Kongresuko aritmetikak Unidas Podemosekin negoziatzera behartu bazuen ere.\nAtzera eta aurrera ibili ziren bi alderdiak, betoak ezarrita eta errua elkarri leporatuta. Udan, kale egin zuen inbestidurak, eta azaroaren 10erako hauteskundeak deitu zituen Sanchezek. Bozen ostean, bi egunetan, udan posible izan ez zena lortu zuten PSOEk eta Unidas Podemosek: koalizio gobernurako akordioa adostea: oraingoan bai, Pablo Iglesias presidenteorde dela eta programa "aurrerakoia" izenpetuta.\nPresidentetza eskuratuta, Sanchezek ez du lan makala. Koalizio gobernua zuzendu beharko du, Kongresu atomizatu eta eskuin indartsu batekin, eta Kataluniako krisiaren erdi-erdian, gainera.\nIkasketaz ekonomialaria, 2009an sartu zen Kongresura\nSanchezek ingelesa eta frantsesa hitz egiten ditu, eta hainbat ikasketa ditu: Ekonomia Zientzietan lizentziaduna da, eta master bat du Ekonomia Politiko Europarrean, besteak beste.\nNBEko Nazioarteko Harremanen departamenduan eta NBEk Bosnian duen goi-ordezkariaren kabinetean egin zuen lan, eta bi urtez aholkulari izan zen Europako Parlamentuan.\nHorren ostean, ekonomialari gisa aritu zen Jose Luis Rodriguez Zapateroren Gobernuko azken urteetan. Hain zuzen ere, Trinidad Jimenezen taldean aritu zen, eta, ondorioz, 2003. urteko udal hauteskundeetako zerrendan sartu zuten, Madrilen.\nKongresuan 2009. urtean sartu zen lehen aldiz, Pedro Solbesek eserlekua utzi zuenean. Hurrengo legegintzaldian ez zuten zuzenean hautatu diputatu, baina Cristina Narbonak kargua utzi zuenean sartu zen Behe Ganberan.\nArlo pertsonalean, bi alaba ditu eta gaztetan saskibaloi jokalaria izan zen, Estudiantes taldean.


Kanta batek mundua eralda dezake? Esperientzia Digitala ikusgai - Loraldia\nEsperientzia Digitala ikusgai\n2020ko Loraldia Udagoienean kimu berria landatu genuen eta modu presentzialean ezezik, onlineko formatoan zenbait ekintza garatu genituen. Ekintzen emisio digitala baino gehiago izatea zen gure helburua eta horregatik Esperientzia Digitala izena jarri genion ekimen berriari.\nEsperientzia Digitalak presentzialen osagarri gisa sortu genituen. Baina berezko eduki eta formarekin. Hauetan, eduki eta formato berritzailea garatu genuen: zuzeneko saio bat egitea, hamaika osagaiekin:\nPublikoa. Bai bertan ekintzan gurekin zegoena ikusle moduan eta baita etxetik emisio hauen jarraipena egin zutenek.\nHauekin batera, aldez aurretik sare sozialen bitartez publikoari parte hartzea proposatu genion.\nKanta batek mundua eralda dezake? Parte hartu zuten sortzaileak: Petti, Harkaitz Cano eta Ana Galarraga.\nKanta batek alda dezake mundua? Agian ez, baina ez da izan giza aldaketarik musika barik.\nChomskyren pentsamendua kanta bihurtu dute Pettik eta Harkaitz Canok.\nIparamerikarrak mundu berri bat posiblea dela aldarrikatzen du. Abiapuntu honetatik hainbat sortzaile aritu ziren sormenaz, musikaz eta gizartearen aldaketez.\nHonez gain, esperientzia digital honen bidez, Manipulazio Estrategiak kontzertuko hainbat kantaz gozatzeko aukera izan genuen. Solasaldiak, kantak… eta parte hartzeko aukera. Ikusle aktiboa nahi dugu eta digitalizazioak ematen duen bideaz profitatu ginen.\nPubliko Aktiboa sustatu genuen Twitterren erlazioantutako ekintza baten bitartez. Publikoari Chomskyk identifikatutako 10 estrategiak zeintzuk ziren azaldu genizkion aldez aurretik eta Twitter bidez horien inguruko iritzi eta ekarpenak egitea eskatu genion. Emaitza zuzeneko solasaldian aztertu genuen.\nHemen duzu Kanta batek mundua eralda dezake? Esperientzia Digitala osoa ikusgai.\nHemen duzu ekintzaren bideo osoa ikusgai:


Garbitegi industrialerako makineria - Garbitegi industrialerako makinak\nFagor Professional-en garbiketa-gaitasun kontzentratua da.\nHona hemen Kare, Fagor Professional-en garbigailu-belaunaldi berria. Soluziorik onena eskaintzeko diseinatutako garbiketa-makinen serie oso eta aurreratua. Izan ere, KARE zu gehien arduratzen zaituenak arduratzen du: bizi garen munduak eta ingurumenak. Fagor-en, benetan garrantzitsua denak arduratzen gaitu.\nFagor Professional-eko O3C ozono-armairu berriak aurkezten dizkizugu, ozono bidez era guztietako arropa, osagarri eta materialak segurtasun osoz HIGIENIZATZEKO eta DESODORIZATZEKO bereziki diseinatuak. Irtenbide profesional bakarra eta eraginkorra, orain zure eskura.\nFagor Professional-en lisagailu industrialak errendimendu eta produktibitate handiena emateko daude diseinatuta, betiere energia-eraginkortasun eta denbora-aurrezte nabarmenekin. Gainera, funtzionamendua oso erraza denez, ia ez du mantentze-kosturik.\nGarbitegian, fase guztiek perfektuak izan behar dute kalitatean nabarmentzako. Horregatik, Fagor Professional-en akabera-ekipoek erabilera errazeko gama oso bat ematen dituzte aukeran.\nGarbiketa industrialeko akabera-fasean erabiltzeko ekipo osagarrien sorta zabala eskaintzen dugu; bertan, errepaso-mahaiek, prentsek eta manikiek, lurrun-kabinek eta orbanak kentzeko makinek bermatu egiten dute formadun arropa guztien lisatzea.\nGarbiketa-orga ergonomikoak garbitegietara, ospitaleetara, hotelera, spa-instalazioetara eta bestelako negozioetara egokitzen dira. Diseinuak bermatu egiten du orga ekipamendutik gertu egotea, arropak lurrean buka ez dezan.


Whatsapp Business; erakuslehioa salmentari\nKLINK egitasmoaren baitan eta urteko lehen sehilekoarekin jarraituz, maiatzeko formakuntza izan genuen ostiralean Basazabalen, Whatsapp Business hain zuzen ere. Formakuntza, ekintzaile eta merkatariei zuzendua egon zen eta 16 establezimendu animatu ziren parte hartzera.\nAzkoitia BHIko ikasleek eskualdeko ekintzaileen esperientziak ezagutu dituzte\nMaiatzak 3an, Bizik kooperatibako sortzaileen eta Ainara Garcia argazkilariaren bisita jaso dute Azkoitia BHIko ikasleek "Izan Ekintzaile!" Hezkuntza proiektuaren baitan. Ekintzaileek beraien ikasketetatik hasi eta enpresa sortu eta gero bizitakoak elkarbanatu dituzte ikasleekin.\nIraurgi Berritzeneko Enplegu Arlotik, Maiatzaren 16tik 24ra Bidelan programa garatuko da bereziki emakumeei zuzenduta. Ordutegia 9:15etatik 12:15etara izango da Intsausti Jauregiko 1. solairuan.\nDBH4n dauden eta Lanbide Heziketan interesa duten eskualdeko ikasleekin hausnarketa dinamikak\nApirilean, Gerolan proiektuaren baitan, hausnarketa saioak ospatu dira Iraurgin, Ikasberrin zein Azkoitia BHIn, DBH4n dauden eta Lanbide Heziketan interesa duten ikasleekin.


RSS: Jarri zure jarioaren esteka bistakoa | Martech Zone\nRSS: Agerian jarri zure jarioaren esteka\nOstirala, urtarrila 5, 2007 Urriaren osteguna 23, 2014 Douglas Karr\nNabigatzaile berrien agerpenarekin, ez nintzen gehiegi kezkatzen nire jarriz RSS esteka nire webguneko edukiaren barruan. Hori birpentsatzen hasi naiz.\nOraindik jakingo ez bazenu, arakatzaile berri hauek automatikoki antzeman dezakete RSS jarioa orriaren goiburuan identifikatuta dagoen bitartean. Botoian klik eginez RSS ikurrak zure arakatzailearen bidez 'iturri horretara harpidetzea' eragiten du. Beraz, zure arakatzailean jarioa hautatzen duzunean, jarioaren bidez eskuragarri dauden istorio aktiboen zerrenda aurkituko duzu.\nNire webgunearen goiburuaren barruan, kode hau daukat:\nArakatzaileak automatikoki ikusten du kode hori eta jarioa harpidetu daitekeen adierazle bat eskaintzen du:\nInternet Explorer 7 kaleratu aurretik, Microsoft beste arakatzaile garatzaileekin bildu zen eta sinbolo unibertsala zela erabaki zuten RSS izango litzateke\nAzken 6 hilabeteetan nire barnean oinarritu naiz RSS jendeak nire jarioan izena emateko erreferentzia. Hala ere, duela gutxi proba bat egin nuen non jarri nuen RSS esteka nire orri guztien oinean. Ezetz asmatu? Egun pare bat barru nire jarioen harpidetzak% 20 inguru jaitsi dira! (Erabiltzen dut FeedPress jarraitzeko).\nKonturatzen naiz hau ez dela oso zientifikoa, baina irakurleek beren edukia gomendatuko nieke RSS iturri esteka argi eta garbi identifikatuta eta zure goiburu kodearen bidez esteka automatikoki hautematen ez duten beste tresna batzuk erabiltzen dituzten irakurleentzat eskuragarri.\nTags: aplikazioaelikatzekofeed goiburuko etiketajarioaren estekajateko erregailuarel ordezkoarss feedrss goiburuko etiketarss xmlxml\nWordPress: Gune bakoitzak izan behar duen # 1 plugin-a\nWordPress: Babeskopia egin eta beste zerbitzari batera leheneratu\n5 urtarrilak 2007 7: 19ean\nHorretarako beste arrazoi bat: batzuetan irakurleek zure harpidetzarekin lotu nahi dute. Harpidetu nahi dudan norbait irakurtzen dudanean, eguneko esteketan sartuko ditut maiz bere jarioari lotutako oharra (Harpidetuta). Firefox 2-n FeedDemon-era zuzenean joateko jarioak konfiguratuta ditut; beraz, orrian ez baduzu estekan estekan klik egin eta estekan kopiatu ahal izateko, ikusi Iturria ikusi behar dut hori lortzeko.\n5 urtarrilak 2007 8: 08ean\nHorrela harpidetu nintzen zure blogean behean dagoen RSS ikonoaren bidez. Ez dut inoiz erreparatzen arakatzailearen helbide-barrako adierazleek agian arakatzailea erabiltzerakoan; hori ez da oso maiz, beti ikonoa bilatzen dut.\nGogoratzeko beste gauza bat ere ez da mundu guztia zure blogera etorriko arakatzaile baten bidez. Batzuk arakatzailea ez diren RSS bezeroen esteken bidez etorriko dira eta oso gutxitan antzematen dute bezeroaren nabigatzaile integratuek horrela ...\n5 urtarrilak 2007 8: 12ean\nHarpidetzeko erabiltzen nuen RSS ikonoaren esteka zen - inoiz ez baitut helbide barran erreparatzen gehi honetarako, oso gutxitan harpidetzen naiz arakatzaile baten bidez.\nNire RSS irakurgailuan bizi naiz eta, beraz, nire esteka guztiak modu horretan aurkitu eta gehitzen dira eta oso gutxi diren RSS bezeroek dute ezaugarri mota hori.\nDoug, guztiz zurekin nago honetan! Argitaratu berri dut nire RSS Button of Love on berrian\nOna Sterling, gauza bera egiten dut batzuetan.\n6 urtarrilak 2007 7: 59ean\nAholku ona, bietan lortu ditut orain.\nEskerrik asko mezu honengatik. Gai hau beste blogari batekin eztabaidatzen ari nintzen joan den hilean eta beti galdetzen nion ea non zegoen harpidetzeko botoia jartzeko lekurik onena. Gaur egun nire gunean RSS ikonoa besterik ez daukat arakatzailearen helbide-barran eta orri-oinean, baina alboko barran edo goiburuko bat ere erabilgarria izango litzatekeela uste dut, hemen irakurri ditudan iruzkinetan oinarrituta.\n11 urtarrilak 2007 10: 48ean\nNirea goian nuen, baina orain galdetzen diot ea zergatik ez dudan behean jarri.


Jenio gaiztoa - Wikipedia, entziklopedia askea.\nPello Añorga López, Jenio gaiztoa liburuaren pasarte bat irakurtzen.\nJenio gaiztoa , Pello Añorga Lópezek idatzitako liburua da, Haur eta Gazte Literaturaren alorrean sailkatua. Lehenengo edizioa 2007. urtean argitaratu zen Aizkorri argitaletxearen bidez eta edizioaren ilustratzailea Jokin Mitxelena izan zen.\n3 Pertsonai nagusiak\nItsaso bizia zegoen, eta gurasoek, badaezpada, Lolari kontuz ibiltzeko esan zioten, itsasoak jenio gaiztoa zeukala egun horretan. Lolak entzun bai, baina ez zien sinetsi. Oso garbi zeukan jenio gaiztoa zeukaten bakarrak gurasoak zirela. Itsasoari desafioka hasi zen beraz: “ezetz harrapatu!”. Orain harri bat bota uretara; hurrengoan, makiltxo bat... Olatua gerturatzen zenean, han zihoan lasterka gure neskatila. Baina halako batean, olatu handi batek harrapatu zuen.\nItsasoko indarra izango da protagonista narrazio osoan.\nLola, protagonista nagusia: neskatila.\n2008 - Euskadi saria - Euskarazko haur eta gazte literatura\n↑ interaktiboa, 2011 iametza Euskal Idazleen Elkartea. Idazleak . Noiz kontsultatua: 2018-01-19.\n↑ (Euskaraz) Mitxelena Erice, Jokin - Auñamendi Eusko Entziklopedia . Noiz kontsultatua: 2018-01-19.\nPello Añorgarentzat haur eta gazte literaturako Euskadi Saria\nJenio gaiztoa Koldo Mitxelena Liburutegian\nOrriaren azken aldaketa: 14 abendua 2019, 15:22.


hodei guztien gainetik...: Pichaley (2626m)\nIRTEERA: L'Artigusse (1591m).\nZAILTASUNA: Errexa (F). Elurrarekin zailtasunen bat egon daiteke azkeneko ertzean baina oro har igoera errexa da.\n- L'Artigusse - Refuge de Bastan: 3 ordu eta 22 minutu\n- Refuge de Bastan - Pichaley: 1 ordu eta 25 minutu\n- Pichaley - L'Artigusse: 2 ordu\nElur gutxiko negua eta gero, apirilak elurra ekarri du Pirinioetara eta eskiak gorde aintzinetik azken ibilaldiak egiteko egun egokiak emango ditu maiatzak. Hori dela eta, egun pare bat libre hartu eta hala abiatu ginen Saint Lary aldean, jadanik ezagutzen genuen Bastan aterpe politeraino igo eta handik zerbait errexa egiteko asmoz. Dena den, hainbat motibogatik azken orduan igoeraz aldatu behar izan genuen eta Pichaley mendi ezezaguna igo, uste baino bista ederragoak utziko zizkiguna.\nAsteazken gauean abiatu ginen kotxez, baita aldrebes abiatu ere. Autopistako obra batzuek, autopistatik ateratzera behartu gintuzten eta ondoren bidez nahasita, Behe Nafarroa eta Lapurdiko bideetatik galduta ibili ginen autopistara ezin berriz sartuz. Honela, goizaldeko biak aldera ailegatu ginen Saint Laryra bertan gaua pasatzeko asmoz. Horrela, biharamunean ez goizegi ernatzeko erabakia hartu genuen, kanpin gasa ere erosi behar baikenuen dendaren batean.\nBederatziak aldera jeiki ginen eta erosketatxo batzuk eginda L'Artigusseko aparkalekuraino igo ginen gauzak prestatu eta handik Bastan aterpera igotzeko asmoz. Elur gutxi ikusten zen inguruan, baina hala ere, eskiekin eta erraketekin igoko ginen, gorago elurra izatea espero baikenuen. Usteak erdia ustel! Motxila pisuak eskiak eta guzti bizkarrean hartuta Ouleko lakuraino eramango gintuen pista igotzen hasi ginen. Ia ordubete goraka eginda ailegatu ginen uste baino lehenago bertara eta iristean sorpresa... Elurrik ez zegoen ia-ia inguruetan. Horrela aurrera segitu edo ez erabaki beharrean ginen. Eskiak nonbait gorde eta segitzea pentsatu genuen, baina azkenean eskiko botak ere uztea hobe zela erabakita berriro kotxeraino jaitsi ginen. Aldatu, eskiak, botak eta polainak (gerora ederki botako nituen falta) autoan utzi eta berriz goraka. Lehen eguneko plana aterpera igo eta zerbait egitea bazen ere, azken orduko aldaketengatik aterpera igotzea bakarrik pentsatu genuen.\n0h 00min (0 km): L'Artigusse (1591m)\nHala ba, ordu bata inguruan berriz ere goraka abiatu ginen. Pistatik egiten dira Ouleko lakura arteko metroak.\nIgo ahala lehen mendi elurtuak bistaratzen hasi ginen.\nPista oihan batean sartzen da eta irteera Ouleko aterpea agertu zitzaigun zuhaitz artetik. Garai honetan itxita zegoen, neguan eta udan soilik irekitzen baitute. Aterpea baino gehiago mendiko hotel bat da, turistentzat eta ez mendizaleentzat.\n0h 40min (3 km): Lac de l'Oule (1821m)\nAzken zigzag batzukin urtegiko pareta handia gainditu eta Ouleko laku edo urtegi ederrera ailegatu ginen. Atzealdean Bastan mendia agertzen zen tente.\nLakua gure eskuinean utzita aurrera segitu genuen pistatik. Parean Bastan momentu oro.\nEtxola zahar honen ondotik pasa ginen.\nLakuaren beste aldean Ludeko txabola aurkitzen da. Bere atarian geldialdia egin genuen bazkaltzeko. Etxola nahiko berrituta dago, baina itxita dago mendizaleentzat. Bazkalostean, aurrera segitu genuen, etxolaren ondotik ateratzen den bidexka tentea hartuz. Seinale batek adierazten zigun bidexka horretatik Bastan aterpera iritsiko ginela.\nBidexkan gora abiatu eta berehala sugegorri honekin topatu ginen. Pirinioetako Aspid sugegorria da, oso pozoitsua.\nOuleko lakua behean gelditzen zen bidexkan gora gindoazen heinean.\nEta paisaia gero eta ederragoa zen..\nBidexka Bastaneteko pinudian barrena igotzen da.\nPinuditik ateratzean Bastango artzain txabolara ailegatu ginen. Hau ere, itxita. Hala ere, itxura ederra dauka eguzki-plaka eta guzti.\nArtzain etxola pasatu eta berehala Col de Portetetik datorren bidearekin elkartu ginen. Bidegurutzean, aterpera segitu beharreko bidea adierazten digu seinale batek.\n2h 29min: Lac Inferieur de Bastan (2141m)\nErritmo onean Bastango zonaldeko lehen lakura iritsi ginen. Lekua zoragarria da! Lakuaren inguruaren elur dexente aurkitu genuen jadanik eta polainak autoan utzi nituenez bidetik atera behar izan genuen aurrera segitzeko.\nElur gutxiko lekuak bilatzen saiatu ginen.\n3h 01min: Lacs du Milieu de Bastan (2197m)\nBastango bigarren lakura ailegatu ginen ahal genuen bezala. Tarteka izterretaraino sartzen ginen elurretan eta momenturen batean buelta hartzea ere pentsatu genuen, baina aterpea hurbil zegoela jakinda bertaraino iristea erabaki genuen.\nLaku izoztua zeharkatzen...\nBastan eta Portarras mendiak parez pare, tartean Bastanet lepoa dutela. aterpea ikusten hasi ginen pinu tartean.\nHirugarren lakura ailegatzen...\nHirugarren lakua atzean utzita azken malda bertzerik ez zen falta aterpera iristeko.\n3h 22min (9 km): Refuge de Bastan (2255m)\nAzkenean eta ederki kostata iritsi ginen ipuinetakoa dirudien aterpe honetara.\nLac du Milieu de Bastan.\nAterpea ikaragarria da eta bertan gaua pasatzeagatik bakarrik merezi du ibilaldiak. Guardarik ez dagoenean (ekainetik irailera soilik egoten da guarda), aterpe ia guztia irekita uzten dute. Behean, sarreraren ondoan gauzak uzteko tokia dago eta aurrerago jantoki txiki baina polit su eta guzti. Goiko pisuan berriz, bi logela daude, horietako bat irekita uzten dutelarik (12 pertsonak lo egiteko tokia dago). Udan erran bezala zaindua dago eta otorduak ematen dituzte, 20 pertsonentzat tokia izateaz gain. Aterpearen kanpokaldean mahai eta aulki ugari daude, metro gutxitara iturri bat eta beheraxeago dutxa, nahiz eta neguen ez duen funtzionatzen. Pixka bat urrunago egurrezko komuna dago, dena ongi zaindua eta oso atsegina.\nArratsaldean inguruak arakatzen aritu nintzen, jostailu berria eman dioten umea bezala. Bota urez beteta nituen baina inguruak merezi zuen. Zortziak inguruan, jantokian afaria prestatu eta kanpoko terrazan afaldu genuen.\nBiharamuneko plana aldatu behar izanen genuela adostu genuen. Izan ere, azkenean uste baino elur gehiago zegoen inguruetan eta horrek asko zailduko zigun Portarras edo Bastan (hasieran horiek ziren gure helburu) mendietara iristea. Lehen aipatu bezala erraketak eta eskiak autoan utzi genituen eta nik polainak ere bai. Beraz, inguruan elur gutxien zuen mendia igotzea erabaki genuen. Pichaley mendia zen, eta gainera bertatik Saint Laryko eski estazioko pistetara jaisten ahalko ginen Ouleko lakura ibilbide zirkular bat burutuz iristeko. Horrela ba, sutondoan gustora egon eta gero lotara joan ginen. Argazkian, Bastan eta Portarras ilunabarrean.\n0h 00min (0 km): Refuge de Bastan (2255m)\nBakarrik egonda ez genuen aterpeetan ohikoak diren zurrunken soinurik entzun eta oso ongo egin genuen lo! Zazpiak aldean ernatu ginen, presarik gabe gosaldu, aterpea garbitu eta gauzak prestatu ondotik abiatzeko.\n0h 05min: Lac Superieur de Bastan (2260m)\nEgunsenti ederra zegoen oso eta tenperatura ere nahiko altua izan zen gauean zehar. Horrek elurra nahiko bigun egotea eragin zuen eta oinez ibiltzea asko kosta zitzaigun. Lakua eta Bastan mendia ezkerretan utzita Bastan lepora igotzea zen asmoa, bertatik Pichaleyko ipar arista igotzeko.\nAtzekaldean Neouvielleko mendi ederrak agertzen hasi ziren.\n0h 50min: Col de Bastan (2481m)\nElurretan nekez aurreratu eta gero, azken metroak garbi zeuden eta horrek lagundu zigun lepora iristen. Lepoaren iparraldera Bastan d'Aulon mendiko arista ederra ageri zen.\nHegoaldean berriz guk igoko genuena, askoz ere errazagoa, nahiz eta elur gehiago izan.\nEkialdean Arbizon mendia ikusten genuen, Aureko haran zabalaren zaindari. Alde horretara jaitsiz gero Aulon herriraino iritsiko ginateke. Hala ere, egun horretan kornisa handia zegoen lepoan eta oso zaila zen alde horretara jaistea.\nHorrela, lepoan atseden pixkat harti eta gero arista errazean gora abiatu ginen inguruaz gozatuz.\nLehen metroak oinez, atzean Bastan d'Aulon genuela.\nAurrerago trepada erraz batzuk egin genituen elur zatiak mendebaldera pasatuz ekidinez.\nHala, uste baino azkarrago gailurrera atera ginen.\nHegoaldera Saint Laryko eskimpistak bistaratu genituen, sasoi honetan itxita noski. Bertatik jaitsiko ginen bakardadean.\n1h 25min (1,5 km): Pichaley (2626m)\nGailurra atzean Bastan, Portarras eta Bastan d'Aulon mendiak daudela ezkerretik eskuinera.\nGailurra nahiz eta oso altua ez izan, begiratoki aparta da, gehienbat Neouvielleko Erreserba Naturalaren bista ederrak eskaintzen dituelarik.\nArgazkia bai, gailurra bai!!!\nGailurretik ateratako argazki panoramiko bat, hego mendebalderantz. Ezkerretik eskuinera, bertzeak bertze: Garlitz, Bataillence, Bugatet, Mechant, Campbieil, Pic Long, Turon de Neouvielle, Trois Consellers, Neouvielle, Bastan, Portarras...\nHegoaldera, ezkerretik eskuinera, bertzeak bertze: Perdiguero, Gourgs Blancs, Posets, Lustou, Culfreda...\nGoian argazkiak ateratzen, jaten, edaten eta atseden hartzen ia ordubetez egon eta gero beherakoari ekin genion, hegoalderantz aldapa tentean jaitsiz.\nLehen metroak nahiko tenteak ziren, baina elurra bigun zegoenez seguru jaisten zen.\nAtzera begirada Pichaley mendiari.\nEski estazioan bidexkatik jaisten.\nBerriro Bastango lakuetara eta aterpera eramango gintuen bidexka eskuinetara utzi eta Ouleko lakura jaisten hasi ginen zuzenean belardietatik. Parean Mechant mendia.\nBeherago pista honetatik segitu genuen.\nOuleko laku ederrera hurbiltzen. Ikusgarri zegoen Pirinioa egun hauetan.\nElurra urtzearekin batera erreka indartsu jaisten ziren.\n3h 56min: Refuge de l'Oule (1821m)\nBerriz ere lakura bueltan Ouleko aterpearen ondotik pasatu ginen. Bertan, bezperan igotako pistara bueltatu ginen.\n4h 28min: L'Artigusse (1591m)\nBerriz ere autora bueltan Neouvielle mendia parean genuela.\nAldatu eta laster batean Saint Laryra jaitsi ginen bazkaltzeko toki bila. Ongi aprobetxatutako irteera izan zen, nahiz eta elurrak azpijoko ederra egin zigun. Pirinioak ikusgarri daude egun hauetan! Argazkian Fabian herrixka. Bertze bat arte!\nEgilea: Estebe ordua: 16:14\nEtiketak: Pichaley (2626m)


Bi tanta berri, erabat idortu den sektorean | Ekonomia | Berria\nBi tanta berri, erabat idortu den sektorean\nAzken urteotan egindako proba teknikoetan ikusi dute posible dela Mendexan muskuilua haztea, eta negozioa garatuko duen inbertsiogile bila ari dira; Hondarribian ere Breen enpresak tilapia planta bat jarriko du martxan datorren urtean, akuikultura iraunkorraren alde apustu eginda.\nAmuarraina da gaur egun Euskal Herrian akuikulturaren bidez ekoizten den espezie nagusia. BERRIA\nItxi zuten Acuivasek Aginagan (Gipuzkoa) zuen Aingira haztegia. Culmanorrek ere utzi zion Igeldon (Gipuzkoa) erreboiloak ekoizteari. Geldirik dago Getariako (Gipuzkoa) Orroako planta. Akuikultura sektorea inoiz ez da esanguratsua izan Euskal Herrian, baina azken urteotan itxiz joan dira martxan jarritako enpresa bakanak. Mundu osoan akuikulturaren bidez 600 espezie ekoizten badira ere, esku batekin konta daiteke Euskal Herriko eskaintza: amuarrain haztegi komertzial bat dago Leitzan (Nafarroa), eta beste bat Kanpezun (Araba), eta ekoizle txiki batzuk ere aritzen dira jarduera horretan; kopuru txikitan gaztakak hazten ditu Rio Per Se enpresak Esan (Nafarroa), kabiarra egiteko; eta Bokalen (Lapurdi) mihi arraina egiten da. Bi enpresa gehiago izan daitezke laster: Mendexan (Bizkaia), muskuiluen proiektua garatuko duen inbertsiogilearen bila ari dira, eta Hondarribian (Gipuzkoa), tilapia planta bat jartzear da Breen enpresa.\nLau urte daramatza martxan muskuiluen egitasmoak. Azti teknologia zentroak zuzendu du eta inguruko hainbat enpresak ere hartu dute parte. «Ikusi dugu badagoela aukera produkzio on bat egiteko eta gainera gaixotasun gutxi izaten dituztela muskuiluek», adierazi du Leandro Azkue Eusko Jaurlaritzako Arrantza zuzendariak. Itsaso zabalean, ur azpian instalatutako soka sistema batean hazten dituzte muskuiluak. Eragiten zuen zalantza sistemak, indar handia baitu itsasoak euskal kostaldean. «Guztion harrigarri, azpiegiturak ondo eutsi die denboraleei».\nBigarren fasean dago orain egitasmoa. Ikusita teknikoki ekoizpena posible dela, orain arteko emaitzak aurkeztu dizkiete arrantzaleei, industriari, kontserba enpresei eta komertzializatze batzuei. «Interesa erakutsi dute batzuek, eta bi hilabeteko epea zabaldu dugu ea interes hori norainokoa den ikusteko. Ea datorren urtetik aurrera jarduera ekonomiko gisa kontsideratzeko aukerarik dagoen», azaldu du Azkuek. Muskuiluekin emaitza onak lortu direnez, ostrak edota beste espezieren batzuk hazteko itxaropena ere badute.\nHondarribiko Breen ere tilapia ekoizteko industria planta bat ari da egiten, eta datorren urtean inauguratu nahi du. Ez du zerikusirik orain artean Euskal Herrian garatu den akuikulturarekin. «Galdetu genuen: egin daiteke akuikultura iraunkorra Euskal Herrian? Zer egin daiteke eta nola? Horri lotuta helburutzat jarri genuen uraren, energiaren eta elikagaien kudeaketa iraunkorra egitea», azaldu du Fernando Sustaetak. Iñaki Mujika eta biak dira egitasmoaren bultzatzaileak, eta bestelako inbertsiogile batzuk batu zaizkie planta berria egiteko. 2010ean hasi ziren proiektu pilotuarekin.\nTilapiekin batera, letxugak\nBerritzailea da negozioa aukeratu duten espezieagatik. Tilapiaren kontsumoa handitzen ari da mundu osoan. Azkar hazten da eta duen zapore neutroagatik oso egokia da, esaterako, eskoletako jangeletarako. Jangelak eta catering enpresak dira batik bat Breenek begiz jota dituen bezeroak.\nBerritzailea da erabiltzen duen teknologiagatik ere. Euri ura hartzen dute, eta etengabe ur bera erabiltzen, zirkulazio sistema baten bidez. Ez du, beraz, ibai edo lakuekiko menpekotasunik. «Hemen ez da ezertxo ere alferrik galtzen; materia organiko guztia geure mesederako erabiltzen dugu».\nArrainek euren gorotzen bidez edota jaten ez den elikaduraren bidez amonioak sortzen dituzte, eta uretan disolbatzen dira. Amonio horiek kaltegarriak dira arrainentzat eta kanporatu egin behar dira. «Filtro biologikoak erabiltzen ditugu, eta bakterio batzuen bidez, amonio horiek nitrato bihur daitezke. Gero nitratotan aberatsa den ur hori pasatzen dugu landare sistema batetik, nitratoa delako landareen ongarri nagusia». Landareek xurgatzen dute nitratoa, eta ura berriro erabil daiteke arrainekin. Hau da, ura garbitu bitartean letxuga, tomate, piperrak... hazten dituzte.\nUraren %10 inguru bakarrik berritu behar izaten dute egunean, landareek xurgatzen dutelako. Beti ur bera erabiltzeak aukera ematen du tenperatura ere hobeto kontrolatzeko, eta espezie gehiago ekoitzi ahal izateko. Bestela, ur gezatan, amuarraina eta izokina bakarrik egin daitezke Euskal Herrian. Kogenerazio sistema bat du ondoan Breenen egoitzak, eta han sobera dagoen ur beroa erabiltzen dute. Asmoa da ekoizpen planta berrian 150.000 kilo tilapia eta 300.000 landare egitea urtean.\nBazirudien Igeldoko haztegia ere berriz martxan jarriko zela, beste enpresa baten bidez. «Etorri zitzaigun enpresa bat hura berpiztu nahian, erreboiloak egiteko asmoa zuen, eta otarrainxkak ere bai akaso. Pare bat elkarrizketa izan ditugu, baina aurten behintzat ez du aurrera egingo; ea hurrengo urtean», kontatu du Azkuek.\nMutrikuko akuikultura eskolaren esanetan, akuikultura garatuko bada, ikerketa eta prestakuntza areagotzeak izan behar du lehen urratsa. «Sektorea indartu edo sortuko bada, oinarria landu behar da, egungo eragile apurrak elkarlanean jarriz eta gure ingurumen ezaugarrietara zein ezaugarri sozioekonomikoetara moldatutako akuikultura eredua finkatuz». Hamar urte bete ditu aurten eskolak, eta urteotan izandako ikasleak Euskal Herriko akuikultura enpresetan baino gehiago kokatu dira akuarioetan edota teknologia eta ikerketa zentroetan.\nAzaldu du itsasoaren indar handiak eta kostaldearen erliebe malkartsuak zailtzen dutela akuikultura kostaldeko arrain haztegi klasikoentzat. «Hala ere, teknologiaren bultzadarekin, oztopo hori gero eta txikiagoa da». Dena den, eskolako kideen esanetan, nabarmena da badagoela oztopo soziologiko bat ere: «Gure gizartean arrantza eta akuikultura aurrez aurre jarri izan dira, bala hala bestea aukeratu beharko balitz bezala, eta horrek ez du ez hankari eta ez bururik».\nTestuinguru horretan, Euskal Herriak akuikulturan beste herrialde batzuekin lehiatzea zaila izango den jakitun, «joko arauak» finkatu nahi izan ditu Eusko Jaurlaritzak akuikulturako 2014-2020ko plan estrategikoan. «Identifikatu ditugu zein eremu izan daitezkeen baliagarrienak akuikulturarako eta zehaztu dugu lege aldetik zein baldintza bete beharko dituen jarduera hori garatu nahi duen pertsona edo enpresa batek»\nAztiren laguntzarekin identifikatu dituzte itsas eremuak, naturako baldintzak kontuan hartuta eta ea interes talkarik sortzen den ikusita. Mendexa aldean dago eremu horietako bat, nahiko aproposa ematen duena; Bermeoren aurrean ere identifikatu dute beste bat, baita Jaizkibel (Gipuzkoa) inguruan ere, haize eta itsasoaren babesean. «Uste dugu akuikulturarako interesgarriak izan daitezkeela eremu horiek, baina ez du esan nahi jarduera garatuko denik».\nBehin itsasoko eremu egokienak identifikatuta, lurreko akuikulturarako eremuak ere identifikatu nahi ditu Jaurlaritzak, baina ibaien eskumena, kasu, diputazioek dute. «Pentsatu dugu kontseilu bat sortzea hiru diputazioen eta Jaurlaritzaren artean, identifikatzeko zein ibaitan eta zein eremutan garatu ahal izango litzatekeen akuikultura. Ea posible dugun hain modan dagoen leihatila bakar moduko hori sortzea». Azaroaren bukaeran egingo dute lehen bilera diputazioetako eta Jaurlaritzako ordezkariek.


Komunikazio Gaitasunaren Garapena Euskara eta Gaztelania Lehen Hezkuntzan II25859\nIkasleek eskubidea izango dute azken ebaluazio bidez ebaluatuak izateko, etengabeko ebaluazioan parte hartu zein ez hartu. Etengabeko ebaluazioaren kasuan, azken probaren pisua bada irakasgaiko kalifikazioaren %40 baino handiagoa, nahikoa izango da proba horretara ez aurkeztea azken kalifikazioa "aurkezteke" izan dadin. Aldiz, azken probaren pisua bada irakasgaiko kalifikazoaren % 40 edo hori baino txikiagoa, deialdiari uko egin nahi dioten ikasleek kasuan kasuko irakasgaiaren irakaskuntza aldia bukatu baino, gutxienez, hilabete lehenago egin beharko dute eskaria. Eskari hori idatziz aurkeztu beharko zaio irakasgaiaren ardura duen irakasleari.( Ikasleen Ebaluaziorako Arautegia-12.2 artikulua)\nikusi argibideak behean hurrengo orientazioak ikustea (%): 100\n Donostiako Magisteritza Fakultatea:\n Test motako idatzizko azterketa : % 20 + % 40 ( garatzeko galderak )\n Ezinbestekoa izango da idazketa zuzena dela erakustea ( akatsik gabeko ortografia azterketa ,azalpen egokiak eta akatsik gabeak ahoz eta idatziz). Honez gain, jarrera egokia eskatzen da.\n Ikasleek eskubidea izango dute azken ebaluazio bidez ebaluatuak izateko, etengabeko ebaluazioan parte hartu zein ez hartu. Etengabeko ebaluazioaren kasuan, azken probaren pisua bada irakasgaiko kalifikazioaren %40 baino handiagoa, nahikoa izango da proba horretara ez aurkeztea azken kalifikazioa "aurkezteke" izan dadin. Aldiz, azken probaren pisua bada irakasgaiko kalifikazoaren % 40 edo hori baino txikiagoa, deialdiari uko egin nahi dioten ikasleek kasuan kasuko irakasgaiaren irakaskuntza aldia bukatu baino, gutxienez, hilabete lehenago egin beharko dute eskaria. Eskari hori idatziz aurkeztu beharko zaio irakasgaiaren ardura duen irakasleari.( Ikasleen Ebaluaziorako Arautegia-12.2 artikulua)\nJAUREGUI ELIZONDO, MIREN KORO\nARROITA AZKARATE, IZARO\n31-01 Gelako p.-2 (Gaztelania - Goizez)Erakutsi/izkutatu azpiorriak\n32-01 Gelako p.-1 (Gaztelania - Goizez)Erakutsi/izkutatu azpiorriak\n32-01 Gelako p.-2 (Gaztelania - Goizez)Erakutsi/izkutatu azpiorriak


ELAk eman behar duen mezua ez da titular hutsekin asetzen — Manu Robles Arangiz Fundazioa\nIván Giménez Hegoaldean gehiengoa duen ELA sindikatuko arduradunetarik bat da. Gero eta gehiago indibidualista eta kontsumerista den jendarte batean, balore kolektiboak eta elkartasuna aitzinean emaiten dituen sindikatu batentzat, eta formula sinplistak eta eslogan demagogikoak garaile diren aro honetan etengabeko pedagogia egin nahi duen erakunde sindikalarentzat komunikazioaren erronkak zein diren aipatzen dauku. Parada ezin hobea da sortu berria den eta Euskal Herrian 100 000 aletan banatua izanen den Alda aldizkariari ongi etorria egiteko.\nZein izan da orain arte ELA sindikatuak ukan duen komunikazio atalaren ezaugarria?\nELAk gauza asko egiten ditu, bai esparru sindikalean (lan zentruetan etab.) zein arlo soziopolitikoan. Sindikatuaren jarduera oso emankorra da, etengabekoa. Sortzen dugun informazioaren jarioa oso handia da lurralde guztietan, baina hala ere, ez dugu lortzen gure jarduera osoa eta gure ekintza guztiak komunikabideetan isladatzea.\nEhun mila afiliatu eta ia 8.500 ordezkari dauzkagu, eta kopuru horrek ehundaka albiste sortzeko aukera ematen digu. Tamalez, gure komunikazio gaitasuna nahiko mugatua da. Alde batetik, ELAren komunikazio taldea ezin delako leku guztietara iritsi eta Euskal Herrian zehar egiten dugun guztiaz informatu. Muga hori hor dago, eta kudeatu behar dugu. Bestetik, komunikabideetan eskaintzen diguten arreta eta espazioa mugatua da, eta gainera, ELAren jarduera sozial, sindikal eta politikoa ez da botereetan daudenen gustokoa. Beraz, ezin dugu pentsatu komunikabideetan guk nahi dugun guztia (eta gure gustoko tratamenduarekin) argitaratuko dutenik. Bi muga horiek hor daude, eta errealismoarekin jokatu behar dugu.\n"Sindikatuak ez du amaitu behar enpresek egiten duten publizitate arin, bigun edo eztimerke bera egiten, baina ongi ulertu behar dugu egungo komunikazio-sistema. Eta hor daukagu erronka handi bat."\nBaina nola? Hor dago gakoa. Aspalditik, eta orain dela gutxi arte, komunikazioaren lana bi esparrutan banatzen genuen, oso modu tradizionalean. Kanpoari begira, prentsa oharrak, prentsaurrekoak eta bestelako ekitaldiak egiten genituen, eta komunikabide tradizionalekiko harremana lantzen genuen gure albisteak ahalik eta modu txukunen agertaraztea (telebistak, irratiak, egunkariak…). Barnera begira, gure afiliatu zein delegatuentzako informazioa buletin, eskuorri eta mota ezberdinetako mezuen bidez (eskutitzak, posta elektronikoak gero…) helarazten genien.\nKomunikazio atalaren gaur egungo egoerari egokitzeko hausnarketa berezi bat martxan eman duzue. Zein dira desmartxa horren ezaugarriak eta ondorioak?\nInterneten agerpenak hankaz gora jarri zuen betiko eskema hori, eta webgunea abian jarri genuenetik konturatu ginen kanpo eta barne komunikazioak ezin zirela banatu. Mundu guztiak informazio guztia jaso ahal du, ia aldibereko informazio jarioa sortzen, eta horrek beste kudeaketa bat eskatzen zuen. Hori ikusita, gure webgunea ELAren komunikazioaren bizkar hezurra izan beharko zuela erabaki genuen, paperezko argitalpenak, prentsa oharrak eta abarreko guztia baztertu gabe. Hau da, lana biderkatu egin zaigu.\nGaur egun, zertan ditu ELA sindikatuak komunikazio arloan bere erronkak?\nEsparru teknikoa ala profesionaletik aparte, beste ikuspegi filosofiko ala soziologiko bat kontuan hartu behar dugu. Gure Komunikazio Plana osatzeko, jende askorekin bildu gara mundua nola aldatzen ari den ongi ezagutzeko. Orain albisteek oso gutxi irauten dute: errealitatea likidoa da, ezegonkorra, zatikatua, behin-behinekoa… Lehen, baloreak sendoagoak omen ziren; behintzat, gehiago irauten zuten. Orain, indibidualismoa eta kontsumismoa gailendu dira. Dena erlatiboa dirudi, eta ideologia hitza bera ez da ia inoiz erabiltzen, zaharkituta delakoan edo…tabu balitz bezala. Informazioa ala formazioa baino, marketing-a egiten da gaur egun komunikazio esparruan. Jakina, sindikatuak ez du amaitu behar enpresek egiten duten publizitate arin, bigun edo eztimerke bera egiten, baina ongi ulertu behar dugu egungo komunikazio-sistema. Eta hor daukagu erronka handi bat.\nNola egin aurre egoera likido horri?\nGizarte hiperlehiakor eta gainkomunikatu batean bizi gara, baina gizakion arreta gaitasuna mugatua da. Jendearen arreta lortu behar dugu, eta gure mezua zabaldu. Titular asko iristen zaizkigu, irudiak, datuak, baina gehienetan ez diegu jaramonik egiten. Gainera, oso memoria laburra daukagu. Eta lehia horretan, ELAk defendatzen dituen mezuak ez dira errazak: indibidualismoaren garaian, balore kolektiboak lehenesten ditugu; esloganen ordez, diskurtso egituratuak, ideologikoak; sentsazio iheskorrak gailentzen dira gaurko gizartean, baina guk argudioak eta edukiak erabiltzen ditugu… Erronka honi ez diogu aurre egingo internet-en bidez, bakarrik (sare sozialak, webguneak, etab.). Beste tresna batzuk indartu behar ditugu.\nAldizkariei dagokionez, jada martxan zen kopuru handitan zabaldua zen zuen Landeia aldizkaria ber-antolatu duzue, Alda izena emanez. Zein dira ber-antolaketa horren ezaugarriak, zergatiak eta zer itxura ukanen du ondorioz Alda aldizkariak?\nHain justu, paperezko argitalpenek bere funtzioa badaukatela uste dugu. Adibidez, hilean zehar etxean aldizkari on bat badaukazu (bertan, egongelaren mahai gainean…) une batean edo bestean irakurriko duzu. Sare sozialetan edo webgunetan banatzen ditugun edukiak eguneroko jario informatiboan kokatu behar dira, ezinbestekoak dira, baina ez dira nahiko: atzeko edo sakoneko fenomenoak edo azalpenak eman behar ditugu, postmodernitate likido horretan guztiz ez erortzeko. ELAk eman behar duen mezua ez da titular hutsekin asetzen. Horregatik, bi aldizkari nagusiak banatuko ditugu hemendik aurrera. Landeiarekin jarraituko dugu, baina enpresen delegatu eta lehen lerroko militanteei zuzenduta. Euren eguneroko lan sindikalaren tresna bihurtu dugu Landeia, informazio praktikoaz beteta: zerbitzu juridikoak, lan osasuna, negoziazio kolektiboa, sindikatuaren kanpainak, etab. Bestetik, ALDA aldizkari berriak gure 100.000 afiliatuentzako tresna izango da. Maiatzetik aurrera bi hilean behin etxe guztietara bidaliko dugu, eta aurrerantzean euskal gizartean ere nola hedatzen dugun aztertu nahi dugu. ALDAren esanahia gardena da: Aldaketa, Lana, Demokrazia, Alternatibak. Sindikalgintzatik abiatuta, ALDArekin lan zentruen paretak gainditu nahi ditugu, eta kaleetan zehar zabaldu nahi dugu neoliberalismoaren aurkako ekintza soziala. Azken finean, borroka guztiak borroka batean biltzen dira, eta ALDA indar-pilatze horren zerbitzura jarriko dugu.


Administrazioarekin harreman elektronikoa izatera behartuta dauden kolektiboak - Irungo Udala\nEnpresentzako leihatila elektronikoa /\nAdministrazioarekin harreman elektronikoa izatera behartuta dauden kolektiboak\nBeste aukera batzuk - Enpresentzako leihatila elektronikoa\nZer da - Laguntzak\n2021eko apirilaren 2tik aurrera, Administrazio Prozedura Erkidearen 39/2015 Legeak erabateko ondorioak ditu, eta honako kolektibo hauentzat administrazio publikoekin harreman elektronikoa izateko betebeharra ezartzen da:\nPertsona juridikoak (enpresak, sozietateak, elkarteak, klubak...).\nNortasun juridikorik gabeko pertsonak (ondasun-erkidegoak, jabe-erkidegoak, ABEEak...).\nElkargoko kide izan behar duten lanbideak, beren lanbidean dihardutela (besteak beste: Abokatutza, finken administrazioa, arkitektura, arkitektura teknikoa, dekorazioa, administrazio-kudeaketa, ingeniaritza, ingeniaritza teknikoa.) Notarioak eta erregistratzaileak barne.\nHerri-administrazioetako enplegatuak, enplegu publikoa dela-eta administrazio horiekin egiten dituzten izapide eta jarduketetarako.\nAurrekoetako edozein pertsona edo erakunde ordezkatzen duena.\nIrungo Udalari zuzendutako eskabideak edo bestelako dokumentuak izapidetze-egoitza elektronikoan aurkeztu beharko dira.\nIrungo Udalaren jakinarazpenak interesdunaren eta, hala badagokio, baimendutako edozein ordezkariren eskura jarriko dira Egoitza Elektroniko horretako postontzi seguruan.\nKasu horietan, jakinarazpena atzera bota dela ulertuko da, eta izapidea gauzatutzat joko da, eta prozedurak aurrera jarraituko du baldin eta, jakinarazpena eskura jarri denetik 10 egun natural igaro ondoren, baimena duen pertsona edo erakunde interesdunak edo ordezkariak ez badu haren edukia eskuratu, salbu eta ofizioz edo hartzaileak eskatuta egiaztatzen bada teknikoki edo materialki ezinezkoa dela jakinarazpena eskuratzea.\nIrungo Udalaren egoitza elektronikora sartzeko eta, behar izanez gero, sinatzeko, ziurtagiri mota hauek onartzen dira: IrunTxartela/BaKQ, NANe, IZENPEren sinadura elektroniko aitortuaren ziurtagiriak, FNMT edo beste batzuk.\nIrungo Udaleko dauden ORDEZKARITZEI buruzko informazio gehiago.


Eako paper fabrika zaharra botatzeko lehen fasea amaitu dute\nUrt 11, 2017\tNork\tAintzina Monasterio\t-\nAurreko astean amaitu zituzten lehen faseko lanak. Fabrikako eraikin altuena zena bota dute, eta errekan zeuden materialak ere kendu dituzte.\nHain zuzen ere, jausteko arrisku handiena zuen eraikina da lehen fase honetan eraitsi dutena. Izan ere, zutabeetako bat apurtuta zeukan, eta edozein momentutan behera etortzeko arriskua zegoen. Bestalde, errekara erorita zeuden materialak ere erretiratu dituzte. Besteak beste, fibrozementu eta uralita kendu dituzte.\nLurjabeak udalaren eskariz burutu ditu lanak. Horrela, Banco Popular lursailaren jabeak eremu guztia garbi utzi beharko du, eta hori epeka burutuko du.\nIzan ere, herrigunetik hurbil dagoen inguru horretara ume eta gaztetxo asko joaten dira, eta zenbait gurasok kezka agertu zuten. Udal arkitektuak eremua aztertu, eta zegoen arriskua ikusita, espediente bat zabaldu zuen, hondamendi arrisku handia zegoela adieraziz. “Hondamendi egoeraren aurrean ez zen egon alegazioarik. Arkitektuak presako eraiste agindu bat igorri zion jabeari. Hark dena bota edo berreraikitzeko aukera zuen, eta botatzea erabaki zuten. Era berean, dena batera edo epeka bota zitekeen, eta epeka egitea erabaki dute”, azaldu du Iratxe Arriola Eako alkateak.\nEraikin altuena bota dute lehen fasean.\nArgazkia: Eako udala.\nBigarren gauzatze agindua ere bidali zaio lur jabeari, baina, oraindik ez dute proiektua aurkeztu, eta beraz, momentuz ez dago datarik aurreikusita. “Inguru hori urte luzez utzita egon da, eta lurjabearen betebeharra eta erantzukizuna da eraikin edota ondasunak egoera onean mantentzea”.\nEako alkateak azaldu duenez, garai batean eremu guzti hori publikoa izan zen, eta orain dela legegintzaldi asko saldu, eta etxebizitzak eraikitzeko moduan izendatu zuten. Orduan, etxe agentzia batek erosi zuen, baina, hark porrot egitean Banco Popularren eskuetan geratu zen.\nUdalaren asmoa lur saila eskuratzea da, eta dagoeneko zehaztuta dute zer erabilpen eman inguruari. Zehatz esateko, behin betiko onartu, eta iazko maiatzean argitaratu zuten HAPOan (Hiri Antolamenduko Plan Orokorra) aurreikusita dago 213 ibilgailurentzat aparkalekua egitea, eta baita udal biltegi bat eta herriko gremio eta taldeentzat tailerrak eta biltegiak eraikitzea. Halaber, errekatik hurbilen dagoen zatian berdegune bat egin gura dute.\n“HAPOan arlo desberdinetan zortzi urtera begira ditugun egitasmoak azaltzen dira. Badakigu legegintzaldi honetan obra egitea, proiektua gauzatzea ezinezkoa dela, baina, gure asmoa proiektua bideratuta uztea da. Espero dugu urte honetan jabeak inguru guztia garbi uztea, eta udalak lursaila eskuratzea. Horretarako ikusi beharko da Banco Popularrak zein borondate duen”, zehaztu du Arriolak.\nOraindik bota barik dagoen eraikina


200.000 euroko isunarekin eta Sadar hilabete ixtearekin zigortu nahi dute Osasuna - Nafarroa - euskalerriairratia.eus\n200.000 euroko isunarekin eta Sadar hilabete ixtearekin zigortu nahi dute Osasuna\nEuskalerria Irratia 2018-12-13 18:35\nZigortuak izan diren ‘Indar Gorri’ak bazkide izaten mantentzeagatik proposatu du zigorra Indarkeriaren Aurkako Batzordeak.\nIndarkeriaren, Arrazakeriaren, Xenofobiaren eta Intolerantziaren aurkako batzordeak beste zigor bat proposatu du Osasuna taldearentzat: 200.000 euro ordaintzea eta Sadar hilabetez ixtea. Aurrekari penalak dituzten 'Indar Gorri' zaleak bazkide mantentzeagatik eskatu du batzordeak zigorra.\nIndarkeriaren Aurkako Estatuko Batzordeak bere oharrean aipatu duenez, Osasunak "ez die segurtasun koordinatzailearen irizpideei jaramonik egin, haiekin hartu beharreko neurrien inguruan; eta denboraldi honetako hainbat partidatan sartzeko baimena eman die".\nEkainean 50.000 euroko isunarekin eta Sadar hilabete ixtearekin zigortu zuen batzordeak Osasuna 'Indar Gorri' zaleen taldearen "alde egin eta babesa emateagatik". Klubak ‘Indar Gorri’ taldeko zenbait kideri sarrerak eman zizkien Valladoliden aurka Zorrillan jokatu zuten partidarako, ekainaren 2an. Aurreko denboraldian ere, 100.000 euroko zigorra jartzeko proposamena aurkeztu zuten. Orduan, taldeak ateak itxita egindako entrenamendu batera sartzeko baimena eman zieten ‘Indar Gorri’ko kideei, pankarta, bengala eta pirotekniako materialarekin.


kritiken hemeroteka » Arestiren poemak kalean\nGabriel Arestiren poemak / Gabriel Aresti / Kriselu, 1976\nArestiren poemak kalean Xabier Kintana / Anaitasuna, 1977-01-01\nAbenduaren 22an, Bilboko Hotel Ercillan, Gabriel Aresti Segurolaren poema osoen presentapen ofiziala egin zuen Kriseilu argitaratzaileak Bilboko liburudenda batzuren laguntasunaz. Aretoan, Luis Haranburu-Altunak, Anjel Zelaietak eta Juan San Martinek, euskaraz, Arestiren biographi eta literatur datu interesgarri eta gutti ezagutu batzu agertu zituzten, poetaren merituak azalduz. Vidal de Nicolas jaunak, erdaraz, Arestiren laguna zen aldetik, beronen ideologiaren zenbait punturen berri eman zuen. Vidal de Nicolasen ustez, Aresti ez zen erori Bilboko beste euskal poeten tentazio erraxean, hots, euskaraz baserri eta arrantzaleak ez beste kantatzea. (“Ez eta, adiskide, eta hau guk diogu, beste poeta vasco batzuren tentazio nabariagoan ere, hots, sozial gaiak, erdaraz kantatzekoan”). Jon Juaristik, Arestiren poemen erdaratzaileak, erdaraz, Aresti, bere ustez, sozial gaiak ukitu arren, ez zela sozial poeta exklusibo bat esan zuen, gure Herriaren eta gizonen beste alderdi asko ere ugari tratatu baitzituen. Arrantzale eta baserritar bizimodua, bestalde, fabriketakoa bezain egokitzat jo zuen Juaristik.\nJende asko joan zen presentspenera, gazteak bereziki, eta horrek asko esan nahi du Arestiren alde.\nArgitaraturiko liburuak, bi tomo eder eta dotore, euskaraz eta erdaraz datoz, baina, zoritxarrez, erdarazko partea eskuinean dago, irakurtzeko errazagoa izanez. Axularren Geroren azken edizioa, oso bestela argitaratu digu JAKINek, euskararen fabore. Poema osoak bai, baina guztiak, aldiz, ez daude hor, editoreek ongi azaltzen dutenez, lau edo falta baitira, eta ez, noski, gaizki neurtuak zirelako, oraindik bizirik dirauen zentsura izeneko horregatik baizik.\nIbon Sarasolaren hitzaurre luze eta mamitsu bat dakarte, liburuek hasieran, Euskal poesia modemoaren textuinguan G. Arestiren bide eta lekua azalduz. Poemak, ahalik eta khronologikoen ordenaturik datoz, irakurleari egilearen ideologi eta tankera-bilakabidea eskainiz.\nKritika sakonago bat geroko utziz, derragun, ordea, liburu hauen akatsik larriena prezioan dagoela, poeta sozial obrak, erosterakoan, ez baitira hain sozial gertatzen. Liburuengatiko irabaziak, dena den, alargunaren fabore izango direla entzun dugu. Geroago, hala ere, edizio merkeago bat egiteko asmoa dago. Hala biz.\nZorionak, egin duten lan eskergagatik, Kriseilu editorialari eta bereziki I. Sarasola eta J. Juaristi langile porrokatuei. Ea noizko prosako lanak!


Maite zaitüt maitea\nAhaire hau nik asmatü nizün goiz batez kitaraikin\nAmodiozko gei bat jarri nizün eskentzen deizüt klarki\nSonü hontan, sonü hontan, hitzez erran nola maite zaitüdan\nSonü hontan, sonü hontan, hitzez erran nola maite zaitüdan.\nEnüke nahi hitza baliatü lehenekoek bezala\nAmodiozko kantore zaharrak dü berritzeko beharra\nÜrzo xuri, edo lili, izar maite, zerbait berri nahi nüke\nHitzak praube, ez düt uste, nola nahi amodioz niz egarri.\nAmodioz gose eta egarri, berriz aipatzen deizüt\nSentimentüz bihotzak badaki, nola erranen deizüt\nAhotik hots, bihotz gogoz, ahotik hots, ahoko hitza da hotz\nAhotik hots, bihotz gogoz, ahotik hots, ahoko hitza da hotz.\nZuri hontü ahaire hontan ez dit ez azkenian hitz berririk atzaman\nHitza sortzen da bihotzean izanik ere bero hozten da ahozkatzean.\nEne ürzo lüma gris gaixua, ene izar maitea\nEne batzeko bihotz eztia, bai zü ene maitea\nErraiten deizüt, orai ordü da, erraiten deizüt\nMaite zaitüt maitea.


Hemengoa, euskaraz, berritzailea | Garaigoikoa\nHasiera » Sailkatu gabea » Hemengoa, euskaraz, berritzailea\nKonfinamendu egun hauetan, Hik Hasi aldizkariak Joxe Mari Auzmendiri buruz egin duen aldizkari ia monografikoa irentsi dut. Omenaldi zeharo interesgarria egin dutela iruditzen zait eta hori irakurtzera animatzen zaituztet (bi ogerleko gomendioa, beste behin).\nErreportaje horretan bada azpititulu bat azpimarratu nuela irakurri orduko: Hemengoa, euskaraz eta berritzailea. Iruditzen zait hiru berba horiek ondo baino hobeto islatzen dutela gure hiztun komunitatearen oraina eta geroa: Hemengoa, euskaraz eta berritzailea.\nIruditzen zait, gainera, etxealdi hau aprobetxatu behar dugula sormenerako (sormena ulertu adiera zabalean, ez nabil bakarrik kulturgintzaz, handik harago doa sormena, nire ustez). Eta geure buruak antolatzen jarraitu behar dugula, modu autonomoan. Izan ere, autonomia esperantza antolatzeko artea da (ez dakit non irakurri nuen, baina esaldia iltzatuta geratu zait). Autonomia baita prefiguraziorako tresna, etorkizuna aurresateko tresna. Autonomiaren indar utopikoa ez datza utopiaren formulazio berri batean, ezpada orainaldian duen sustraitzean, oraindik ez dena, baina dagoeneko hemen dagoelako.\nHortaz, iruditzen zait hiru berba horietatik abiatuta, zolatu behar ditugula harreman horizontal, autogestionatu eta prefiguratiboagoak. Baina, ahaztu barik, hemengoa, euskaraz eta berritzailea. Horiek baitira prefigurazio horren oinarriak. Eta ez dugu ahaztu behar benetako aldaketa soziala eguneroko praktika eta ariketetatik abiatzen dela. Praktika hori baita parametro, adierazle, helmuga eta proiektu.\nOharra: prefiguratibo erabili dut, baina gure hiztegietan gehiago erabiltzen da performatu aditza eta hari lotutako aditzondo eta abarrak.